Росулуллоҳ соллаллоҳу алайҳи васалламнинг ақл-заковатлари ўткирлиги ва сезги аъзолари кучлилиги — KUKALDOSH.UZ\n22.05.2018 / - Ислом тарихи, Мақолалар\nРосулуллоҳ соллаллоҳу алайҳи васалламнинг ақл-заковатлари ўткирлиги ва сезги аъзолари кучлилиги\nНабийимиз Муҳаммад соллаллоҳу алайҳи васаллам ҳеч бир инсон зотига насиб этмаган ақлий, фикрий ва жисмоний қувват билан хосланган эдилар. У зот теран ақл ва фикр соҳиби, ўткир фаҳм-фаросат эгаси, идроки тез, сезиш қобилияти кучли шахс бўлганлар. Маълумки, эшитиш, кўриш, таъм билиш, ҳидлаш ва ушлаб билиш кабилар маълумот олиш воситалари ҳисобланади. У зотнинг туриш, ўтириш, юриш, ухлаш ва бошқа ҳолатлари мўътадил бўлиб, гўзал сифатлари ва фазилатлари билан қавмлари ичида ҳам, бошқалар орасида кўзга ташланиб турганлар. Бунинг устига Аллоҳ таоло у зотга илгари билмаган эътиқодий ва амалий илмларни ўргатди. Бу илмлар таҳсил олиш, мутоала қилиш, ўз устида ишлаш маҳсули эмас, балки Аллоҳ таоло у зотнинг қалби, ақли ва онгига индириши натижасида ҳосил бўлган. Басирати ва фаросати ҳаддан зиёд ўткирлигига ҳамма тан берарди. Бир қарашдаёқ ҳар бир ишнинг моҳиятини дарҳол тушуниб етар, узоқ ўйланиб, хаёл суриб ўтирмас эдилар. Юлдуз ўз нури билан қоронғуликни ёритганидек, у зот кучли фаҳм-фаросатлари билан қалблардан воқиф бўлар эдилар. Улуғ тобеъин Ваҳб ибн Мунаббиҳ роҳматуллоҳи алайҳ шундай дейди: «Илгари нозил қилинган китоблардан етмишга яқинини ўқиганимда ҳаммасида Росулуллоҳни одамларнинг энг ақллиси деб ёзилганига шоҳид бўлдим». Шу кишидан келтирилган бошқа бир ривоятда: «Олам яралганидан то интиҳосига қадар туғилажак жамики одамларга бериладиган ақлни у зотнинг ақлига таққосланса, дунёдаги қумларнинг бир заррасига ўхшаб қолади, холос, деб ёзилганини кўрдим», дейилган.\nРосулуллоҳ алайҳиссаломда сезги аъзо ва ҳиссий идрок нақадар кучлилиги ва бетакрор мўъжизаларига Мужоҳид роҳматуллоҳи алайҳдан келтирилган мана бу ривоят ёрқин далил бўлади: «Росулуллоҳ қачон намозда турсалар, орқадагиларни худди олдиндагиларни кўргандай кўрар эдилар». Имом Молик Абу Ҳурайра розияллоҳу анҳудан келтирган ривоятда Росулуллоҳ соллаллоҳу алайҳи васаллам: «Албатта, мен сизларни орқа тарафимдан кўриб тураман», деган бўлсалар, Имом Бухорий ва Имом Муслим Анас ибн Моликдан келтирган ривоятда: «Рукуъ ва саждани мукаммал қилинглар. Аллоҳга қасамки, мен сизларни кўриб тураман», деганлар. «Икки саҳиҳ» да нақл этиган ривоятда Оиша розияллоҳу анҳо: «Буни у зотнинг далилларига Аллоҳ таоло зиёда қилган», деган. Яъни, бу буюк мўъжиза ва улуғ хислат у зотнинг ҳақ пайғамбар эканини исботловчи беҳисоб аломатлар устига Аллоҳ таоло зиёда қилган яна бир фазилат, деган маънодадир.\nИмом Абдурраззоқ ва имом Ҳоким келтирган ривоятда: «Албатта мен орқамдан худди олдимдан кўргандек кўраман», деганлар. Бақий ибн Махлад Оиша розияллоҳу анҳодан келтирган ривоятда: «Росулуллоҳ қоронғуда ҳам худди ёруғда кўргандек кўрар эдилар», дейилган. Росулуллоҳ соллаллоҳу алайҳи васалламнинг фаришта ва шайтонларни кўрганлари тўғрисида кўплаб ишончли ҳадислар ривоят қилинган. Имом Бухорий ва бошқалар келтирилган мана бу ривоят шулар жумласидандир: «У зот Жаброилни осмон билан ер ўртасида курсида ўтирган ҳолда ҳақиқий суратида кўрди. Унинг олти юзта қаноти бўлиб, уфқни тўсиб турар эди».\nИмом Бухорий келтирган бошқа бир ривоятда: «Кеча шом намозидан кейин менга бир баҳайбат жин ташланди. Қўлида юзимни куйдириш учун оловли машъал бор эди. Аллоҳ менга имкон бериб, уни даф қилдим. Кейин масжид устунларидан бирига боғлаб қўймоқчи бўлдим-ку, биродарим Сулаймоннинг дуоси эсимга тушиб қолди», деганлар. Бошқа бир ривоятда: «Биродарим Сулаймоннинг дуоси бўлмаганда, Мадинанинг ёш болалари у билан ўйнаб юрган бўларди», деганлар.\nҲабашистон подшоси Нажоший вафот этганда тобути ҳозир қилинган ва Росулуллоҳ соллаллоҳу алайҳи васаллам унинг жанозасини ўқиганлар. Нажоший ҳижратнинг тўққизинчи йили ражаб ойида дунёдан ўтишидан олдин Исломни қабул қилади ва Росулуллоҳ алайҳиссаломга: «Сиз Аллоҳнинг ростгўй ва тасдиқланган элчисисиз. Мен сизга байъат қилдим ва оламлар Роббисига бўйсундим», деб мактуб ёзган эди.\nМаккадан Байтул Мақдисга сайр қилдирилиб, Меърожга кўтарилганлари ва шу кечанинг ўзида Маккага қайтиб келганлари хабар берилганда қурайшликлар Пайғамбаримизни ёлғончига чиқаришди. Ўшанда у зотга Байтул Мақдис кўрсатилди. Унинг эшиклари, деворлари ва деразаларини аниқ тасвирлаб бердилар. Шунда Исломга кирганлардан кўпи диндан қайтди. Одамлар Абу Бакр розияллоҳу анҳуга бўлган воқеани айтиб беришганда: «Аллоҳга қасамки, рост айтибдилар. У зот менга кеча ёки кундузнинг бир лаҳзасида осмондан хабар келишини айтадилар. Мен эса уни ҳеч иккиланмай тасдиқлайман. Сизлар эса шунга ҳайран бўлиб ўтирибсизлар», деди.\nЗубайр ибн Баккор «Мадина тарихи» китобида шундай ривоятни келтиради: «Мадинада Масжиди Набавийни қурилаётганда масжид меҳробини Каъбага тўғрилаш учун Росулуллоҳ соллаллоҳу алайҳи васалламга Каъбани кўтариб турилган». Имом Молик келтирган ривоятда Масжиди Набавий қибласини Жаброил алайҳиссалом тўғрилагани айтилган.\nИмом Аҳмад ибн Ҳанбал ва бошқа муҳаққиқлар юқорида зикр этилган барча хабарлар оддий кўриш орқали собит бўлган десалар, Имом Нававий «Саҳиҳи Муслим» нинг шарҳида айтишича, айримлар: «Бу илм ва кашф йўли билан кўришдир», дейди. «Илм ва кашф йўли билан кўриш» деганда Аллоҳ таоло Росулида Ўзи рўёбга чиқарадиган жамийки ишлар ҳақида илм ҳосил қилиши тушунилади. Бу фикр жумҳур уламолар қавлига хилоф бўлиб, ҳадисларни зоҳирини ташлаб, маъносини таъвил қилиш ҳисобланади. Исро ва Меърож кечасида Пайғамбаримиз малакут ажойиботлари-ю, жабарут ғаройиботлари ва бошқа мўъжизаларни кўрдиларки, буларнинг барчаси у зотдаги ҳиссий ва маънавий кўриш қуввати кучлилигига далолат қилади.\nРосулуллоҳ соллаллоҳу алайҳи васаллам жисмоний жиҳатдан бақувватлиги билан бошқалардан ажралиб турар эди. У зот кураги ерга тегмаган паҳлавон Рукона ибн Абду Язид билан кураш тушиб, уни йиқитдилар. Бу воқеанинг тафсилоти «Сийрату Ибн Исҳоқ» китобида шундай деб келтирилади: «Рукона Исломга кирмасдан олдин Макка дараларидан бирида Росулуллоҳ билан учрашиб қолди. Шунда у зот: «Эй Рукона, Аллоҳдан қўрқиб, менинг даъватимни қабул қилмайсанми?», дедилар. Рукона: «Айтганларингни ҳақ деб ишонганимда сенга эргашган бўлардим», деди. «Агар сени йиқитсам, сўзларим ҳақлигига ишонасанми?», дедилар Росулуллоҳ алайҳиссалом. Ҳа, деб тасдиқлади. Росулуллоҳ уни ёқасидан маҳкам тутиб, ерга йиқитдилар. У қўлидан ҳеч нарса келмагандан кейин: «Эй Муҳаммад, яна бир марта», деб таклиф қилди. Иккинчи марта ҳам ҳеч нарса қила олмагандан кейин: «Бу жуда ажойиб-ку», дея ўзининг енгилганини тан олди.\nИмом Термизий ва Имом Байҳақий келтирган ривоятда Абу Ҳурайра розияллоҳу анҳу шундай дейди: «Мен Росулуллоҳдан илдам юрадиган бирор кишини кўрмадим. Гўёки ер у зот учун ўралаётгандек бўлар эди. Биз бор кучимиз билан ҳаракат қилсак-да, у зот бемалол кетаверардилар». Агар у зот кулмоқчи бўлсалар, табассум қилиб қўяр, агар қарамоқчи бўлсалар, кўз қири билан эмас, тўлиқ бурилиб қарар эдилар. Юрганда шахдам қадам ташлаб, дадил юрар, худди баланддан пастга тушаётганга ўхшар эди. Имом Бухорий ривоятида Оиша онамиз айтади: «Ҳеч қачон Росулуллоҳнинг (оғизни катта очиб) қаҳқаҳа отиб кулганларини кўрмадим». У зот фақат табассум қилар эдилар. Аллоҳ таолонинг: «Бас, унинг сўзидан табассум қилди», деган сўзи шунга ишора қилади. Бундан кулиш жоиз бўлса ҳам, меъёрдан оширмаслик лозимлиги келиб чиқади.\n Ибн Мунзир ва Байҳақий мурсал ҳолада ривоят қилган.\n Зубайр ибн Баккор Ибн Шиҳоб Зуҳрий ва Нофеъ ибн Жубайр ибн Мутъимдан мурсал ҳолда келтирган.\n Кўз билан кўриш, ақлан ҳам, шаръан ҳам маҳол эмас. Бу пайғамбарларга хос мўъжизалар жумласидандир.\n Намл сураси, 19-оят. Сулаймон алайҳиссалом чумолининг гапини эшитиб, табассум қилганликлари келтирилмоқда.


Менинг меҳрибон онам\nГлавная "ISTE'MOLCHI" Менинг меҳрибон онам\nУлуғ ўзбекнинг мунис аёли\nБугун эрта тонгдан онажоним ҳақида ёзгим келди... Оналар борасида кўп ва хўп ёзишган. Ҳар қандай фарзанд онаси ҳақида фикр айтмоқчи бўлса, сабрли, матонатли, қаноатли, болажон, меҳнатсевар, меҳрибон, серғайрат, дея таърифлайди. Ҳар кимнинг онаси ўзи учун жуда азиз. Бироқ барча оналар руҳан ва қалбан бир-бирига ўхшайди, назаримда.\nОнажоним Тамара Абдуҳакимова 1951 йил 3 март куни Тошкент вилоятининг Ўртачирчиқ тумани Ёриқ қишлоғида таваллуд топган. Қишлоқдаги 15-ўрта мактабни аъло баҳоларга битириб, Тошкент давлат педагогика институтида таҳсил олган. Олийгоҳни битириб қайтган онажоним аввалига мактабда биология ўқитувчиси, кейинчалик эса директорнинг илмий ишлар бўйича ўринбосари, сўнг мактаб директори вазифасида кўп йиллар меҳнат қилдилар.\n1997 йилда волидам Ўртачирчиқ тумани ҳокими лавозимига тайинландилар. Мен болалигимдан онамни фақат меҳнат ва фаолият билан банд бўлган ҳолда кўриб улғайдим.\nТуман ҳоким ўринбосари бўлиб ишлаб юрганларида онам шу тумандаги имконияти чекланган, ақли заиф болалар мактаб-интернатига тез-тез бориб туришни одат қилгандилар. Ҳали-ҳануз эсимда, биз онажонимнинг маслаҳатларига кўра, кичкина бўлиб қолган кийимлар ва пойабзалимизни интернатдаги болаларга олиб бориб берардик. Кунларнинг бирида онам шу мактаб-интернатдан бир ўғил фарзанд асраб олдилар. Ўша укамнинг исми Эркин. Орадан кўп вақт ўтмай, мазкур интернатга директор лавозимига тайинландилар. Шунингдек, анча йиллардан буён туманимиз депутати бўлиб ҳам фаолият юритиб келадилар.\nАйни пайтда онажоним пенсияга чиққан бўлса-да, узоқ йиллик иш тажрибаларини авлодларга ўргатиш мақсадида ҳанузгача халқ хизматидалар. Биз оилада 10 нафар фарзандмиз. Шукрки, ҳаммамиз уйли-жойли. Ҳар бир оиланинг қувончли кунлари билан ёнма-ён қайғули кунлари ҳам бўларкан... 2007 йили оиламиз бошига оғир жудолик тушди. 20 ёшли укам Рустам ва унинг қайинопаси автоҳалокат туфайли бу ёруғ оламни тарк этишди. Бир кунда иккита жаноза ўқилди. Ёнма-ён қабр қазилди...\nБу айрилиқ ота-онамни жуда қаттиқ изтиробга солди. Аллоҳнинг оғир синовли кунларида сабр қилишга ўзларида куч тополган азизларим биз, фарзандларига чин маънода матонат тимсоли бўлишди. Ҳар сафар оила аъзоларимиз тўпланганида онажоним инсоннинг ҳаёти Аллоҳнинг иродасига боғлиқлиги, ҳаёт синовлардан иборатлиги, сабр аёл ва эркакнинг энг олий фазилати эканини бот-бот такрорлайдилар.\nНасиб этса, мен ҳам ҳадемай қуда-андали бўламан. Онамдай муросали, киришимли, сабр-қаноатли қайнона бўлишни истайман. Борингизга шукур, волидам!\nОнам матонатдан яралган хилқат,\nБалки харсангтошдан олган сабрини,\nТан олинг, бор ахир битта ҳақиқат,\nГоҳида билмаймиз унинг қадрини.\nОнам бир ниҳол-ку, парваришга зор,\nУнга ҳам эътибор, ҳам меҳр керак..\nСиз улуғ ўзбекнинг мунис аёли –\nФарзандидан бўлак борми хаёли?!


Инсон ҳаётида осойишталик қанчалик муҳим ўрин тутишини, айниқса, биз, кекса авлод вакиллари янада теранроқ ҳис этамиз. Негаки, орзу-умидлар фақат тинчлик-хотиржамлик ҳукмрон бўлган жойдагина амалга ошаркан. Баъзан шулар ҳақида ўйлаб, умримнинг ўтган йилларини хотирлайман. Афсуски, айни йигитлик давримиз уруш даврига тўғри келди. Одамларда ҳаловат йўқолган, кун кечириш машаққат эди... Эҳ-ҳе, буни гапиришнинг ўзи жуда оғир. Ундай кунларни киши ҳатто душманига ҳам раво кўрмайди.\nБу йил 92 баҳорни қаршиладим. Шунинг салкам йигирма тўрт йили мустақиллик даврида кечгани учун ҳам умримдан мингдан-минг розиман. Чунки истиқлол туфайли инсон қадри улуғланди, одамларнинг турмуши обод бўлиб, ҳаётига мазмун кирди. Каттаю кичикка бирдек эътибор кўрсатила бошланди. Масалан, невараю эвараларимизнинг эртасидан кўнглимиз тўқ.\nУлар бугун энг замонавий мактаблар, лицей ва коллежларда, университетларда ўқишаяпти. Билим олиб, касб-ҳунар эгаллашмоқда. Турли халқаро танловлар, спорт мусобақаларида қатнашиб, ҳеч кимдан кам эмасликларини исботлашаяпти. Бундан ҳаммамиз қувонамиз, фахрланамиз.\nГарчи ёшлигимиз қийинчиликда ўтган бўлса-да, кексайганимизда роҳат кўрдик. Қаерга бормайлик, ҳурмат билан давраларнинг тўрига ўтказишади. Яхши яшашимиз, санаторийларда соғлиғимизни мустаҳкамлашимиз учун барча шарт-шароит муҳайё этилган. Тарихий шаҳарларимиз, табаррук қадамжоларимизни зиёрат қилиш учун сайёҳатлар ташкил этилаётгани диққатга сазовор. Бизга кўрсатилаётган бундай ғамхўрликдан кўксимиз тоғдек кўтарилиб, гўё умримизга умр қўшилаётгандек ҳис этамиз.\nҲар йили Хотира ва қадрлаш куни юртимизда кенг нишонланади. Бу қутлуғ санада бизга яна алоҳида эътибор кўрсатилиб, ўтганлар руҳи хотирланади. Мана, бу гал ҳам “1941 — 1945 йиллардаги уруш қатнашчиларини рағбатлантириш тўғрисида”ги Фармон эълон қилинганини эшитиб, жуда хурсанд бўлдик. Иккинчи жаҳон уруши қатнашчилари ва ногиронларига бир марталик пул мукофоти белгиланиб, уни тантанали ҳамда байрамона тарзда топшириш таъкидланган. Қолаверса, айём арафасида “Иккинчи жаҳон урушидаги ўалабанинг 70 йиллиги” эсдалик юбилей медали билан мукофотланишимиз беқиёс меҳр ва иззат-икромнинг яна бир ёрқин далилидир.\nБизни ўйлаётган, барча шарт-шароитни яратиб бераётган давлатимиздан миннатдормиз. Ҳаммамизнинг ниятимиз бир — осмонимиз доимо мусаффо бўлсин, гўзал ва бетакрор юртимиз янада гуллаб-яшнайверсин, мустақил Ўзбекистонимиз дунё тургунча турсин!\nМазкур рукндаги бошқа мақолалар: « Фарзандлар камолидан дилларда қувонч\tЭзгулик, бунёдкорлик ва ҳамжиҳатлик намойиши »


Хассельбайнк Суринамда туғилган. Футбол ўйнашни эса Голландияда ўрганган. Фаолиятининг асосий қисмини Англияда ўтказган футболчи бир мавсум Мадриднинг «Атлетико»сида ҳам тўп сурган.\n- Нега сиздек қувноқ инсон бунчалик даҳшатли ишни танлаган?\n- (кулади) Бу ўтмишда қолди. Ҳақиқатан ҳам мураббийлик қийин соҳа. Лекин ҳар қандай ҳолатда ҳам шу касбни танлаган бўлардим. Чунки бу ишни севаман. Футбол менинг ҳаётим. Агар 80 ёки 90 ёшгача ўйнаш имконим бўлганида ўйнайверардим. Лекин бунинг иложи йўқ. Мураббийлик иши футболдаги иккинчи энг яхши иш. Ҳамиша тоза ҳаводаман, бутса кийиб юраман, футболчилар билан биргаман, уларга нималарнидир ўргатаман, ўйинга тайёрлайман, терлатиб, қийнайман. Улар имкониятларини намойиш қилиш учун қийналишлари керак. Бу жараённи ёқтираман. Ўз ишимни севаман. Тўғри, қийин. Лекин ҳар куни юзимда кулги билан ухлайман. Бундан яхшиси борми...\n- Бир пайтлари Грэм Сунессдан интервью олмоқчи бўлганимизда 15 дақиқага кечиккан. Сабабини билсак, боғидаги майдонни ўрган экан. Бу боғини яхши кўргани учун эмас, шунчаки, тоза ҳавода бўлишни ёқтиргани учун шундай қилган экан.\n- Ишонмаслигингиз мумкин, лекин мен майсаларни ўрмайман. Бироқ очиқ осмон остида бўлишни ёқтираман. Шунингдек, футболчиларнинг рондо ўйнашларини томоша қилиш ёқади. Баъзан ўзим ҳам улар билан ўйнайман. Аммо чарчашим учун икки дақиқа кифоя. Мураббийнинг ҳар доим кабинетида ўтириши ўтмишда қолиб кетган.\n- Терма жамоада қайси мураббий билан кўп ишлагансиз?\n- Бизга Гуус Хиддинк, Рональд Куман ва Франк Райкаардлар устозлик қилишган.\n- Адашмасак, Франк Райкаард кумирингиз бўлган?\n- Ҳа. У ҳамиша футболчилар билан бирга эди. Баъзида эса биз билан рондо ўйнарди. Терма жамоада кўпинча квадрат ўртасида бўлардим. Аммо шу орқали кўп нарсани ўрганганман.\n- Агар сиз квадратнинг ўртасидаги икки ўйинчидан бири бўлсангиз. Ким кўпроқ саккизликда бўларди?\n- Франк де Бур ҳеч қачон ўртага тушмасди. Филлип Коку ва Патрик Клюйвертлар ҳам шундай. Марк Овермарс баъзида ўртага тушиб қоларди. Эдгар Давидс эса турли финтларни ишлатаман деб ўртага тушарди.\n- Англия терма жамоасининг сўнгги йилларда ўз даражасини кўрсата олмаётганига «Инглизча рондо» сабабми? Балки тўпни назорат қилиш ва шунга ўхшаш жиҳатларни яхши тушунмаганидадир?\n- Йўқ. Гап фақат рондода эмас. Менимча, инглизлар сўнгги йилларда ўзларининг кучли тарафларини унутиб юборишди. Улар бошқа терма жамоалардек ўйнашмоқчи. Аслида эса, инглизлар ўзларидан фахрланишлари ва ўз усулларида ўйнашлари лозим. Шахсан менинг фикримча, Англия футболи уч нарсага асосланган: азарт, интенсивлик ва юқори тезлик. Нима учун бундан воз кечиш керак? Нима учун Испанияга ўхшаб ўйнаш керак? Улар ўз ишларини хотиржам бажаришади. Ёки умуман бошқача ўйин намойиш қиладиган Францияга ўхшаш лозим. Нима учун? Ахир ўзларининг устунликларини намойиш қилиб ҳам яхши футбол намойиш қилишса бўлади-ку. Ҳамиша одамлар орасида терма жамоанинг янги мураббийи ким бўлиши ҳақида гапларни эшитаман. Англия янги Пол Скоулзларни тарбиялаши керак.\n- Ҳозир шундай футболчиларни қадрлашяпти-ку.\n- Ҳамма гап шунда-да. Ҳозир Скоулзни қанотга қўйган бўлишарди.\n- Испанияда бундай бўлмайди. Голландияда қандай бўларди?\n- Агар Кройфф ва ван Гал бир жамоада ишлашса, шундай бўларди.\n- Борди-ю унчалик кучли ҳисобланмаган футболчининг ўзига бўлган ишончи оширилса, у олдин қилмаган ишларини қила оладими?\n- Ҳеч бўлмаганда шунга тайёр бўлади. Футболчиларни мақтаб туриш керак. Шунда кучсиз томонларини бартараф этиши осонроқ кечади. Ҳамманинг кучсиз томони бор. «Барселона» ва Пеп Гвардиола қанчалик кучли бўлмасин, яхши қарши ҳужум бўлса муаммоларга дуч келади. Ишонинг, унинг жамоаларига қарши ўйнаш ўта қийин. Агар сизда яхши ҳужумчи ва қанот ўйинчилари бўлса, Гвардиолага муаммо туғдиришингиз мумкин.\n- Унинг айтишича, немис футболида айнан шу нарсада қийналган экан. Демак, система ва мураббий идеал, деган гап нотўғри?\n- Худди шундай. Лекин уларнинг кучсиз томони нимада эканлигини тушуниш муҳимроқ.


Севгини хакикийлигини билиш унун оддий 6 та йўллари севишганлар учун фойдали маслахатлар - Tush tabiri\nСевгини хакикийлигини билиш унун оддий 6 та йўллари севишганлар учун фойдали маслахатлар\nАвтор tushlartabiri На чтение 5 мин Просмотров 443 Опубликовано 10.02.2020\n1. Турли хил қизиқишлар сизни безовта қилмайди\n2. Сиз бир-бирингизнинг шахсингизни қабул қиласиз\n3. Сизда фундаментал келишмовчилик йўқ\n4. Сиз тинглашни ва айтиш беришни хоҳлайсиз\nСевги, ўз мақсадларимиз учун фойдалана олмайдиган одамларни севганимизда намоён бўлади.\n5. Сиз ёрдамни қабул қилишга ва кўрсатишга тайёрсиз\nАммо, агар биз кимгадир чинакам ишонсак, мағрурлик ҳисси ва қарзда қолиш қўрқуви умуман йўқолади. Шунда сиз ёрдамни, тўлашингиз шарт бўлмаган совға сифатида қабул қилишга тайёрсиз.\n6. Сизга муҳим саволлар ҳақида ўйлашингиз шарт емас\nМуносабатларнинг шакли ҳар хил бўлиши мумкин, аммо унинг муваффақияти ҳар доим, ҳамма нарса иккала одамга мос келадими, улар бир бирига рост гапиришадими ва бу ёки бошқа ҳаракатларнинг орқасида қандай механизмлар борлигига боғлиқ. Муносабатларингиз қандай еканлигини тушуниш учун, шу 6 та қоидага назар солинг.\nСевимли машғулотлар ўхшаши, кўпинча самимий яқинлик белгиси деб аташади, аммо бу ҳар доим ҳам шундай емас. Уларнинг бир-бирига тўғри келмаслиги, муносабатларингизда янада муҳимдир.\nАгар севган киши сиз билан банд бўлмаса ва ўша пайтда сиз бутунлай хотиржам бўлсангиз, бу ўзаро ишончнинг белгисидир. Агар сиз ўзингизнинг севимли машғулотингизга бир умр йўлдошни бириктиришга ҳаракат қилсангиз, лекин бу иш бермаса, ва сиз буни ҳурмат билан қабул қилсангиз, демак, барчаси яхши бўлади.\nБарчамиз бошқача ўйлаймиз, воқеаларга муносабат билдирамиз, муаммоларни ечишга ёндашамиз ва кундалик ҳаётда ўзимизни тутамиз. Бошқа бир киши муқаррар равишда сиздан, ота-онангиздан ёки олдинги шеригингиздан, барча ишларни бошқача қилади. Ва бу сиз уни тузатишингиз керар дегани емас.\nБаъзан биз учун аҳамияциз бўлиб кўринган нарсалар, у учун қанчалик муҳимлигини тушуниш учун ўзингизни бошқанинг ўрнига қўйишга тўғри келади. Ҳамкор қанчалик ексантрик хусусиятларга ега бўлса, шунчалик қийин (ва қизиқарли) бўлиши мумкин. Еми Фарах Фоуллер Шелдон Купер билан бирга бўлиш учун қанча қийинчиликларни йечганини есланг.\nШу билан бирга, сизнинг хусусиятларингиз ҳам мавжуд бўлиш ҳуқуқига ега ва шерик уларни қабул қилиши керак.\nШахсий хусусиятлар ва турли хил қизиқишлар муаммо емас, аммо қоқинадиган тўсиққа айланиши мумкин бўлган глобал муаммолар мавжуд. Улар қаерда яшаш кераклиги (масалан, бири шаҳарларни яхши кўрса, бошқаси қишлоқда жойлашган уй орзу қилади), болалар ва ҳайвонларга ега бўлиш-бўлмаслик, умуман муносабатларни қандай қуриш кераклиги билан боғлиқ бўлиши мумкин.\nКимдир учун диний, сиёсий ёки бошқа дунёқараш масалалари асосий ҳисобланади. Турли хил мафкурага ега бўлган одам билан муносабатлар жуда еҳтиросли бўлиши мумкин, аммо улар тўқнашувларга тўла ва узоқ давом етиши даргумон.\nМуҳим нарсаларни яхшироқ “қирғоққа” аниқланади. Агар асосий масалалар бўйича сизнинг позициянгиз бир-биридан фарқ қилса, ўзингизни мажбурий бўлмаган учрашувлардан четланг.\n“Қандай қилиб кунни ўтказдинг” сериясидаги ҳикоялар камдан-кам ҳолларда жуда ҳаяжонли бўлади. Бироқ, самимий ҳамдардлик ва қизиқиш ҳатто енг оддий нарсаларни ҳам ўзгартириши мумкин. Айнан шу сабабли, нотанишларнинг фотосуратлари диққат билан қараш зерикарли бўлади, аммо дўстларимизнинг фотосуратлари бўлса, бу бошқа гап.\nАгар муносабатлар жиддий бўлса, одамлар истак қондируш учун емас, балки севги учун яшайдилар.\nБолалигида шеригингиз нима қилишни афзал кўрган еди, теридаги излар қайерда пайдо бўлган, у бу ёки бошқа янгиликлар ҳақида қандай фикрда? Агар бу нарсалар сизни қизиқтирмаса, бу ёмон сигналдир. Агар сизнинг ҳикояларингизни тинглашмаса ва сизнинг фикрингиз сўралмаса, сиз бошқа бировнинг ҳаётида муҳим қисми емассиз.\nЕнг муваффақиятли ва бахтли муносабатлар ўзини ўзи таъминлайдиган одамларда рўй беради. Аммо баъзида барчамиз яқинларимизнинг ёрдамига муҳтожмиз. Баъзи одамлар учун (айниқса нолиш ва йиғлаш хижолат қилиш нотўғри, деб катта қилинган одамлар) буни қабул қилиш қийин иш.\nБаъзида, феъл-атвор ва тарбия турлича бўлганлиги сабабли, қўллаб-қувватлашни кўриш қийин бўлиши мумкин. Масалан, сиз ўзингизни ёмон ҳис қиляпсиз, лекин сиз қучоқлаб, қўлга олишмади деб ҳафа бўлдингиз. Аммо, еҳтимол, шу дақиқада шеригингиз хотиржамликни сақлаб, машина чақириб ва гоогледа енг яқин клиниканинг манзилини қидираётган бўлиши мумкин. Бу йўл билан, у ўз севгисини кўрсатаётган бўлиши мумкин.\nАммо, агар бирор киши умуман ёрдамга келмаган бўлса – еҳтимол у “на дўст ва на душман емас, балки у шундайдир”. Агар чиндан ҳам хоҳласангиз, сиз у билан ҳар қандай алоқада бўлишингиз мумкин, аммо жиддий масалаларда унга ишонмаслигингиз керак.\nБу шафқациз бўлиб туюлиши мумкин, аммо жиддий ниятлар ҳақидаги савол салбий жавобларга олиб келади. Ва бу қанчалик тез равшан бўлса, яхши бўлади. Аммо яширин ниятлар ва махфий белгиларни излаш – умидсизликка йўлиқадиган шубҳали йўл.\nАлбатта, буни аниқлашнинг енг осон усули – бу фақат режаларингиз ва тахминларингиз ҳақида гаплашиш. Аммо баъзида бир киши очиқ жавоб беришдан қўрқиши мумкин, бошқаси еса хаёлларга берилиб кетишга тайёр.\nБаъзида банан шунчаки банан, кўзга кўринадиган қизиқишнинг етишмаслиги бу аниқ кўринадиган нарсадир. Агар сизнинг мақсадларингиз ва истакларингиз бошқача бўлса, сиз шунчаки бирга бўлолмайсиз.


Ўзбекистон – Япония: парламентлараро музокаралар бўлиб ўтди\n03.03.2021 Чоп этиш учун\n2021 йил 3 март куни Япония парламенти билан ҳамкорлик бўйича Ўзбекистон Республикаси Олий Мажлиси парламентлараро дўстлик гуруҳининг онлайн йиғилиши бўлиб ўтди.\nТадбирда депутатлар, Ўзбекистон Республикасининг Япониядаги Фавқулодда ва мухтор элчиси Ғайрат Фозилов, Япониянинг Ўзбекистон Республикасидаги Фавқулодда ва мухтор элчиси Ёшинори Фужияма ҳам иштирок этди.\nЎзбекистон Республикаси Президенти Шавкат Мирзиёев Япония парламентига 2019 йил 18 декабрда ташриф буюриб, Япония Вакиллар палатаси раиси Тадамори Ошима билан парламентлараро алоқаларни янада ривожлантириш масалаларини муҳокама қилган эди. Ушбу учрашув доирасида Ўзбекистон Республикаси Олий Мажлисининг парламентлараро гуруҳи ва Япония парламенти ҳамда Япония парламентининг парламентлараро гуруҳи ва Ўзбекистон Республикаси Олий Мажлиси ўртасида ҳамкорлик тўғрисидаги Меморандум имзоланганди.\nОнлайн учрашувда парламентлараро мулоқотни ривожлантириш, томонларни халқаро ташкилотлар доирасида қўллаб-қувватлаш, ўзаро манфаатли савдо-иқтисодий, сиёсий-ҳуқуқий ва маданий-гуманитар алоқаларни йўлга қўйиш масалаларини ҳам келишиб олдилар.\nМузокараларда икки томонлама ҳамкорликни кенгайтиришда парламентлараро алоқаларнинг муҳим аҳамияти қайд этилди. Чунки бу барча соҳаларда халқаро шартномаларни ратификация қилишда катта рол ўйнайди.\nДунёда КОВИД-19 пандемияси тарқалиши кўлами ҳақида фикрлар билдирилди. Томонлар Ўзбекистон ва Японияда ушбу глобал таҳдидга қарши кураш бўйича амалга оширилаётган чора-тадбирлар ҳақида маълумот беришди. Коронавирус пандемиясининг салбий оқибатларига қарши курашишда парламентларнинг алоҳида ўрни борлиги таъкидланди.\nШу ўринда пандемиянинг савдо-иқтисодий алоқаларга салбий таъсирининг олдини олиш мақсадида икки томонлама ҳамкорликни янада фаоллаштириш зарурлигига эътибор қаратилди.\nА. Саидов ўз сўзида Японияга бу йил Олимпия ва Паралимпия ўйинларини муваффақиятли ўтказишини тилаб, бу Япония Бош вазири ўринбосари Ёшиҳиде Суга таъкидлаганидек, халқаро ҳамжамиятнинг коронавирус устидан ғалабасини белгилаши кераклигини айтиб ўтди.\nЎзбекистон томони ёш япониялик парламентарийларни ёшлар ҳуқуқлари бўйича Жаҳон конференциясида иштирок этишга таклиф этди.\nТомонлар халқаро ташкилотлар платформаларида ҳар икки мамлакат ташаббусларини қўллаб-қувватлашни давом эттиришга келишиб олдилар.\nКўришлар сони: 509


Фитна ва мунофиқлик фуқароси (Давлат маслаҳатчисининг қиёфаси)\nХайриддин Султонов | 03/02/2018 2:44 PM 29841 марта ўқилди\nФИТНА ВА МУНОФИҚЛИК ФУҚАРОСИ\nБу иддао ортида энг биринчи навбатда, Президент Мирзиёевнинг миллий матбуотимизга эътибор қаратмаётгани (чунки Президент матбуот вакиллари билан бирор марта юзма-юз бўлмади) ётибди. Президентни чалғитиб, амалга оширилаётган бу борадаги “ислоҳотлар” эса ниҳоятда мантиқсиздир. Ҳозир ҳукумат миқёсидаги медиа макондаги аҳвол бундай дейишимизга асос яратади.\nМана, эътибор қаратинг: Президент матбуот хизматига “Автотест”нинг раҳбар бўлиб келиши, “ўроқда йўқ, машоқда йўқ…” Алламжоновнинг матбуот хизматидаги алмои алжойи ҳаракатлари, буларнинг барчаси Х.Султоновнинг “иллюзия”сидир. Яъни бир аҳмоқ ва с аводсиз фонида ўз қимматини ошириш. Буни, матбуот котибини бевосита президент аппарати бошлиғи хизмати таркибига ўтказишдан ҳам билса бўлади.\nМатбуот ва телевидения эса хали-ҳамон Х. Султонов ва МХХ тасарруфида қолаётир. Хайриддин Султоновнинг ўзбек жамиятига етказган зарарини ҳеч нарса билан қиёслаб бўлмайди. Хусусан, унга ўчакишиб қилинаётган пала-партиш уринишлар ҳам талофатлидир. Жумладан, Алламжоновнинг юқорида айтган мартабага қўйилиши ўзбек журналистикасига бўлган аччиқ бир ҳақоратдир.\nЗотан, кўча-куйда “соққа” қилиб юрган бу чаласавод бола ўзи шундоқ ҳам ботқоққа ботиб ётган матбуотимизга қабртошдек маъно бағишлади. Бугун шунинг учун ҳам ижтимоий тармоқларда “Автотест” ва унинг раҳбари К.Алламжонов фаолиятига нисбатан кескин норозилик авж нуқтасига чиқмоқда. Тужжор бу йигит расмий матбуот нима эканлигини ҳатто тушунмайди ҳам. Буни у ўзи ўтказган биринчи матбуот конференциясидаёқ ҳаммага намоён этди.\nКонференцияни бутун олам кўрди, жаҳон матбуоти кузатиб устимиздан кулди. Назаримизда у мабуот котибининг иши Президент суратлари ва лавҳаларига махсус муҳр босишдан иборат деб ўйлаяпти чоғи. Ана ишонмасангиз қаранг, ўзбек матбуоти ва телеканалларини Алламжонов муҳри эгаллаб олди. Ҳатто Амир Олимхон ҳам бу даражада муҳрга ружу қўймаган бўлса керак… Майли мавзудан чалғимайлик.\nХайриддин Султонов кетадими? Ҳа – бу бизнинг ички истагимиз. Йўқ – бу мавжуд вазият бераётган жавоб. Нима бўлгандаям Хайриддин Султонов бир нарса билан фахрланса арзийди. Яъни, инсоният тарихида бунчалик ўз ватандошларидан қарғиш ва дашном олган одам кам топилади. Эҳтимол Муссоллини у билан тенглашар, балки Боқий домла яхши кўрадиган Берия у билан қисматдошдир…\nҲаммамиз ўқидик, Шукур Жаббор Ёзувчилар уюшмаси атрофидаги найранглар ва лўттивозликлар ҳақида ижтимоий тармоқларда ёзди. Буни юз минглаб одамлар ўқиди. Хайриддин акамиз эса эртасига уюшмада ўтказилган беш соатлик йиғилишда бу ҳақда лом – лим демади. Нега? Нимага-ки, муҳташам ўлик Муҳаммад Алига қаратилган бу ўқ, айнан унинг ўзига эканлигини Хайриддин яхши тушунди.\nШу ўринда биз Хайриддин Султонга очиқ мурожаат қилмоқчимиз!\nБу тахминан шундай: Хайриддин ака, ўзингиз ҳамма нарсани кўриб турибсиз, замон ўзгаряпти, одамлар ва қарашлар эврилмоқда. Сиз эса табиатан юмшоқ, ўз таъбирингиз билан айтганда дилбар шахссиз. Шижоат, довюраклик, ташаббус ва масъулиятни ўз зиммасига олиш қобилияти сизда йўқ. Сиз фитна ва мунофиқлик фуқаросисиз…\nБу матн тарихий сана – 31-январдан 10 кун олдин ёзилган эди. Бугун ўша улуғ “силкиниш”дан тўрт кун ўтаётир. Хўш, нима ўзгарди?! Султоновнинг валенеъмати “қуролсиз”лантирилди. Энди у кетадими, ўзбек маданиятига, матбуотига, адабиёти ва санъатига кун тегадими? Айнан мана шу саволлар бугун илгаригидан-да одамлар қалбини ўртамоқда.\nСултонов – Исмат Хушев ўз мақолаларида ёзаётгани каби, ўзбек коррупцияси фигурантларидан бири.\nХайриддин Султоновнинг адабиёт, санъат, маданият, матбуот ва ахборот сохаларининг сўзсиз эгаси эканлигини ҳамма билади. Бу сохалардаги раҳбарлар алмашинувлари фақат унинг тавсияси билан амалга ошириб келинган.\nСултоновнинг коррупционер фигурант эканлигини билиш ёки исботлаш учун жуда катта ақл талаб қилинмайди. Биргина қўшиқчиларнинг ҳар йили халқ артисти, хизмат кўрсатган артист каби унвонлар олишининг ортида юз минглаб доллор айланишини кўпчилик яхши билади.\nКейинги 10 йилда Султонов инкубациясидан юзлаб халқ ва хизмат кўрсатган яллачилар потирлаб чиққан ҳолда атига 10 нафар шоир ва ёзувчи шундай рағбатга муносиб кўринганини қандай изоҳлаш мумкин. Султонов тўғри қилган: чунки биринчидан шоир ва ёзувчида Зарифжон Мирзақуловга берадиган пулнинг ўзи йўқ. Иккинчидан, бу қавм ўлгудек “фитнагар” бўлади…\nДарвоқе, Зариф Мирзақулов девондаги 23 йилик фаолияти даврида йирик “Филантроп”га айланди. Эътибор қилинг: 1997 йилдан шу бугунгача Сурхондарёда 6 та Ўзбекистон Қаҳрамони этишиб чиқди. Шундан 5 нафари деновлик. Қойилмисиз? (З.Мирзақулов Деновдан) Ҳатто, Президент Каримов ҳам бу устакорликни сезмади. Нима Сурхоннинг Деновдан бошқа ҳудудида одам қуриб кетганмиди..? Бор. Лекин уларнинг давлат маслаҳатчисига Зарифдек забардаст канали йўқ эди…\nБугунги янгиланаётган жамиятда матбуот ҳам бедаво дарддек танани ўртамоқда. Бу ўлим шарпаси билан Султонов қиёфасидаги маҳдудлик бир нарсадир. Чунки бу оламга бу ўлат уруғини айнан Султонов кўчириб ўтқазди.\nЎлик матбуот, ўлик муҳаррирлар, ўлик тил ҳудди буюк Беккет асарларидан ҳам юксак бир абсурдни бизга инъом этди. Биз бу маънисизлик аро 26 йил тентираб ўзлигимизни ҳам йўқотиб қўйдик.\nУзр, Султонов қилган ишлари ҳам, ўзи ҳам келиб чиқиши ҳам, ёзган асарлари ҳам бундай катта тафаккурга арзимайди. У кўча тилида айтганда адабиёт оламидаги шунчаки майда бир ўғри ва безоридир…\n02/04/2018 at 11:48 AM (Edit)\n02/04/2018 at 2:13 AM (Edit)\nЮртимнинг “сархад”лари колган эди каровсиз.\nДев кудрати олдида туткин эдик гаровсиз.\nАхдингиз катъий экан жанг килдингиз аёвсиз.\nСўз кудратин кўрсатиб Сиз енгдингиз куролсиз.\n“Дунё ўзбеклари”дан кўркиб турар шайтонлар.\nДев ортидан кетишин билиб турар “султон”лар.\nМаколани ўкишиб кўркишади сиртлонлар.\nЭнди навбат менга деб “хўл” бўлади иштонлар.\nДев кетса хам маддохлар “мум” тишлаб ўтирибди.\nЯнгилик йўк эскича жим ишлаб ўтирибди.\nНахот юраксиз бўлса юртим журналистлари!?\nРахбар нима дейди деб бош кашлаб ўтирибди.\nНафрат эмас хурматга лойик булинг азизлар.\nИжодкорларни халким доим суюб эъзозлар.\nЎткир Қиличнинг “Фитна ва Мунофиқлик Фуқароси” номли мақоласини ўқиб…\nБош вазир ва Давлат маслаҳатчисининг “Салб юришлари” (1-қисм)


23 март куни Франция жанубидаги Од префектурасида супермаркетнинг гаровга олингани ҳақида хабар берган эдик. «FranceInfo» радиосининг маълумот беришича, ушбу воқеага алоқадорликда ... эса унинг 17 ёшли дўсти. Уларга нисбатан террорчилик ҳаракатини сОдир этиш айби қўйилмоқда. Францияда сОдир бўлган мазкур ҳОдиса оқибатида ...\nОд департаментида жойлашган супермаркетда номаълум шахс мижозларни гаровга олган. Бу ҳақда инглиз матбуоти хабар берди. Маълумотларга кўра, ...


Ўзбекистонлик аёл Петербург метросидаги портлашда гумонланиб ҳибсга олинди — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/ O`zbekiston/Ўзбекистонлик аёл Петербург метросидаги портлашда гумонланиб ҳибсга олинди\nРоссия суди Санкт-Петербургдаги портлашга алоқадорликда гумон қилинган ўзбекистонлик Шоҳиста Каримованинг ҳибсга олиниши ҳақида ҳукм чиқарди. Гумондор 3 июнга қадар қамоқда сақланади, деб хабар бермоқда РИА Новости.\n«Терговчи детонаторни биологик излар қолиши учун аёлнинг сочларига суртган, детонаторни унинг баданига ишқалаган», — деди адвокат Муса Абдулваҳобов.\nУ шунингдек, ҳимояси остидаги аёл «ўта заковатли эмаслигини ва энг оғир ишда ишлашини», ҳеч қачон Санкт-Петербургда бўлмагани ва ҳудкуш Акбаржон Жалилов билан таниш бўлмаганини айтди. Аёл илгарироқ ҳибсга олинган Содиқ Ортиқов билан Москва вилоятининг Одинцово туманидаги «Лесное» кафесида ишлаган ва ўша кафеда яшаган. Адвокат ҳукм устидан шикоят қилмоқчи.\nCobalt’ни тузатиб беришни ваъда қилиб, унинг ҳайдовчисини 12 миллион сўмга чув туширган «уста» озодликдан маҳрум қилинди\nПрезидент хусусийлаштирилган корхоналар эгаларини танқид қилди


Финасала-MR | medu.uz - Дорилар ҳақида маълумотлар ўзбек тилида\nHome Йўриқномалар Финасала-MR\nПрепаратнинг савдо номи: Финасала-MR\nТаъсир этувчи модда (ХПН): Никлозамид\nфаол модда: никлозамид (100% га моддага қайта ҳисобланганда) 250 мг;\nёрдамчи моддалар: сут қанди (лактоза), картошка крахмали, стеарин кислотаси ёки кальций стеарати.\nТаърифи: Оч-кулрангдан сариқ ранглигача бўлган таблеткалар.\nПрепарат тасмасимон чувалчанглар (цестодалар): кенг тасмасимон, қорамол гижжаси ва пакана гижжа чувалчанглар юққанида антигельминт таъсир кўрсатади. Таъсир механизмида, препаратнинг оксидланиш-фосфорланишни сусайтириши, тасмасимон гижжаларни фалаж қилиш, шунингдек уларни парчаланишга олиб келувчи меъда-ичак йулларининг протеолитик ферментларига уларнинг чидамлилигини пасайтириш хусусияти асосий ролни ўйнайди.\nМеъда-ичак йўлларида деярли сўрилмайди. Аҳлат билан чиқарилади.\nИчак цестодозларини: дифиллоботриоз (кенг тасмасимон чувалчангли инвазиялар), тениаринхоз (қорамол гижжаси билан инвазиялар), ва гименолепидоз (пакана гижжа инвазиясини) даволаш.\nСуткалик доза беморнинг ёшига боғлиқ (1 жадвалга қаранг).\nТениаринхоз ва дифиллоботриоз\nДаволаниш куни осон ҳазм бўладиган суюқ ёки ярим суюқ овқатлар тавсия қилинади (қайнатма, суюқ бўтқалар, пюре, кисель, мева шарбатлари, ширин чой ва бошқ.). Препарат оч қоринга ёки кечқурун енгил кечки овқатдан сўнг 3-4 соат ўтгач суткалик дозада бир марта қабул қилинади. Препаратни кўллашдан олдин 2 г натрий гидрокарбанати (озуқа содаси) буюрилади. 2 соатдан сўнг печенье ёки қуритилган нон билан бир стакан ширин чой ичилади. Сурги дори буюрилмайди.\nПрепаратнинг суткалик дозасини 4 та бир марталик дозаларга бўлинади ва ҳар 2 соатда (10, 12, 14 ва 16 да) қабул қилинади. Овқатни қабул қилишни 8, 13, ва 18 соатларда амалга оширилади. Шундай қилиб, 4 кун давомида буюрилади. 4 кундан кейин даволаш курси такрорланади. Назорат текширишларини даволаш тугаганидан сўнг 15 кун дан кейин ва кейинчалик ҳар ойда ўтказилади. Касаллик қайталанганида даволаш кўрсатилган схемада такрорланади. Назорат текширувларининг давомийлиги ўтказилган даволашдан кейин – 6 ой, оғир кечиши ҳолларида эса – 12 ойгача давом этади.\nБунда препаратнинг суткалик дозасини наҳорга кабул килинади, 2 соатдан кейин эса–тузли сурги воситаларни қабул қилинади. 1 ойдан сўнг препаратни қабул қилиш такрорланади. Сурги воситалари буюрилмайди.\nБеморнинг ёши Суткалик доза\n2 ёшгача 2таблетка (0,5 г)\n2 ёшдан 5 ёшгача 4 таблетка (1,0 г)\n5 ёшдан 12 ёшгача 6таблетка (1,5 г)\n12 ёш ва ундан катталар 8-12 таблетка (2,0-3,0 г)\nАллергик реакциялар, кўнгил айниши, нейродермитни зўрайиши юз бериши мумкин.\nМеъда яра касаллиги, жигар ёки буйраклар фаолиятини яққол бузилишлари, анемия, ҳомиладорлик, кексалик ёши, препаратга юқори сезувчанликда қўлланмайди.\nЦистицеркознинг ривожланишини хавфи туфайли тениозда (чўчқа занжирсимон чувалчанги инвазияси) эҳтиёткорлик билан қўлланади.\nПрепарат болалар ололмайдиган жойда сақлансин ва яроқлик муддати ўтганидан кейин ишлатилмасин.\nТаблеткалар 250 мг дан. 10 таблеткадан контур-уяли ўрамларда.


Тупроққа кўмилган сир\n11 апрел 2021, Тошкент вақти: 06:08\nТаниқли журналист Алишер Соипов Ўш шаҳридаги Қайирма қабристонига қўйилганидан буён бир йилу икки ойдан мўлроқ вақт ўтди. Аммо ҳанузгача на қотил ва на буюртмачи номи ошкор бўлмади.\n2009 йил бошланди ҳамки, 2007 йил октябрида Ўшда отиб кетилган таниқли ўзбек журналисти Алишер Соиповнинг қотиллари топилмади.\nАлишер Соипов қотилларига нисбатан очилган жиноят иши бир неча бор тўхтатилди, сўнг яна қайта қўзғатилди.\nЎтган йил ноябрида журналистлар саволларига жавоб берган Қирғизистон ички ишлар вазири ўринбосари Дмитрий Федоров Алишер Соипов отилган қурол топилгани ҳамда бу қотиллик юзасидан вақтинча тўхтатиб қўйилган жиноят иши қайта қўзғатилганини билдирган эди.\nБу қотилликда Ички ишлар вазири ўринбосари қирғиз мухолифати лидери Аликбек Жекшенқуловнинг ўғли гумон қилинаётганини ҳам билдирганди.\nБироқ бу баёнот билан жамоатчилик заҳархандасига дуч келган Ички ишлар вазирлиги шу кунгача жиноят ишининг бориши ҳақида қўшимча тафсилотларни ошкор қилмади.\nҚирғизистон собиқ омбудсмени Турсунбой Бакир ўғлининг айтишича, қирғиз милицияси мухолифат лидери Аликбек Жекшенқуловни ўз сиëсий фаолиятини тўхтатишга мажбурлаш мақсадида, унинг ўғлини қотилликда айблаган.\nТурсунбой Бакир ўғлига кўра, аслида ҳақиқий жиноятчилар яқин йиллар ичида топилмайди.\n- Алишер Соиповнинг ўлдирилиши Қирғизистондаги биринчи ва охирги сиёсий қотиллик эмас. Бундан аввал ҳам бир қатор сиёсатчилар ўлдирилди. Лекин уларнинг ҳақиқий қотиллари топилгани йўқ.\nАлишер Соипов иши ҳам шулар жумласидан, яъни икки давлат махсус хизматлари сиёсий раҳбариятнинг буюртмасини бажардилар. Фақат ҳокимият алмашгачгина бу иш борасидаги ҳақиқатлар юзага чиқа бошлайди, дейди Турсунбой Бакир ўғли.\nҚирғизистон ички ишлар вазирлиги ўзининг сўнгги баёнотида Алишер Соипов касбий фаолияти учун ўлдирилган, деган тахминни тасдиқлай олмаслигини ҳам билдирган эди. Бироқ бишкеклик журналист Султон Қаназаров бу фикрга қўшилмайди.\n- Алишер катта тадбиркор эмасди. Унинг биров билан олди-бердиси ҳам йўқ эди. Шунинг учун ҳам уни фақат касбий фаолияти учунгина ўлдиришган, дейишга тўла асос бор, дейди Султон Қаназаров.\nҲуқуқ ҳимоячиси Азиза Абдурасулова эса қирғиз милицияси Алишер Соипов қотилларини профессионал даражада қидирмаяпти, деб ҳисоблайди.\nАзиза Абдурасулова бу борада жамоатчилик милицияга ҳаддан ташқари босим кўрсатиши ҳам хавфли, дея мулоҳаза билдиради. Унинг айтишича, бу ҳолда милиция айбсиз кишиларни қотил сифатида халққа тақдим этиб юбориши мумкин.\n- Босим кўрсатсак, улар бизга қотилни топиб беришади. Милиция бизга “қотил мана шу”, деб мутлақо бегуноҳ одамни кўрсатади. Бу каби фош этилмаган жиноят ишлари қийноқ қўллаш орқали очилиши маълум. Бундай ҳодисалар Қирғизистонда бир неча маротаба бўлган.\nБошқа томондан, милициянинг бу жиноят ишини тўхтатиб қўйишига ҳам йўл бериб бўлмайди. Шунинг учун ҳам жамоатчилик бу йўналишда мўътадил позицияни эгаллаши лозим, дейди Азиза Абдурасулова.


Январь ойида «Барселона» ҳужумчиси Луис Суарес тиззасидаги жароҳати (тизза пайининг ой ўроғи шаклидаги ички ва ташқи тоғайлари шикастланган) туфайли операция қилинди. Аввалига у ушбу жароҳат туфайли 6 ҳафта ичида майдонга қайтиши кутилганди, аммо вазият кутилганидан оғирроқ бўлиб чиқди. Суарес аввал ҳам бир неча марта жарроҳлик амалиётини бошдан кечирган, у 33 ёшда ва энди унинг организми 23 ёшидаги каби тиклана олмайди. Қисқаси, Суарес май ойига қадар сафдан чиқди.\nTwitter / @MartinBraith\nДаниялик ушбу ҳужумчи бир неча йил аввал Франция чемпионати юлдузи эди, «Тулуза» сафида ҳаракат қилган футболчи бир неча мавсум давомида (2013-2017) чемпионат тўпурарлари қаторида юрди. Кейин уни Англияга олиб кетишди, чемпионшип вакили «Мидлсбро»да эса унинг ўйини қовушмади. 2017-2018 йилги мавсумда инглизлар клуби сафида биринчи даврадаги 19 ўйинда 5 гол урган футболчи 2018 йил январида Францияга қайтарилди ва «Бордо» сафида ижара асосида ҳаракат қилди. 2018-2019 йилги мавсумнинг биринчи даврасида атиги уч гол урган футболчи 2019 йилнинг январида «Леганес»га ижарага берилди. Ўтган мавсумда янги жамоаси сафида 19 ўйинда майдонга тушган футболчи 4 гол уриб, 6 голга ҳаммуаллифлик қилди ва ўзини яхши томондан кўрсатди. Испанлар уни ёзда сотиб олишга қарор қилишди. Жорий мавсумда эса у жамоаси учун 6 гол урган, битта голли пас берган, аммо сўнгги етти ўйинда майдонни голсиз тарк этган. Уни ЕЧЛ ғолиблиги учун курашмоқчи бўлаётган «Барселона» даражасидаги ҳужумчи дейиш мумкинми?\n• Брейтуэйт – Ла Лигада жон сақлаб қолиш учун курашаётган «Леганес»нинг асосий тўпурари ва муҳим футболчиси (барча 24 турда майдонга тушган ва 6 гол урган) эди, жамоа айни вақтда турнир жадвалида 19-ўринда бормоқда.


Бузғунчи ақидалардан фарзандларимизни ҳимоя қилайлик – .:: Xadicha.uz\nБугунги кунда дунёнинг турли минтақаларида, хусусан, Яқин Шарқ, араб мамлакатлари, Афғонистон, Сурия ва бошқа давлатларда юз бераётган нохуш воқеалар, айниқса, муқаддас ислом дини номидан амалга оширилаётган хунрезликлар, террорчилик ҳаракатлари ҳеч бир ислом давлати, шу жумладан бизнинг юртимиз уламоларини ҳам бефарқ қолдирмайди. Дунёга разм солсак, айрим мамлакатларда фитналар сабаб ибодат қилиш у ёқда турсин, оддий кун кечиришнинг ўзи муаммо бўлиб қолмоқда. Ислом динининг муқаддас манбаларида мусулмон кишининг ҳеч бир инсонга қўли, ҳатто тили билан ҳам озор бермаслиги айтилган бўлса-да, бузғунчилар томонидан одамларни ҳатто ибодат пайтида ҳам портлатиб юбориш ҳолатлари кузатилмоқда.\nАхборотлашган асрда яшаяпмиз, баъзи ёшларимиз ўз ҳаётларини интернетсиз тасаввур эта олмайдилар. Тўғри кимдир интернет имкониятларидан оқилона фойдаланмоқда лекин яна кимлардир ўз ғаразли ниятларини амалга ошириш учун унга “тўр” қурмоқда. Инсонларнинг руҳий дунёсини издан чиаришга, қолаверса, ўз юрти, ўз миллатига хиёнат қилишга ундайдиган бундай таҳдидлар одатда жозибали шиорлар остида бўлади. Энг ачинарлиси шундаки, бундай ўргимчак тўри қурбонлари эртамиз келажаги ёшларимиз бўлиб қолмоқда. Улар интернетни эрмакка айлантириб доимо қимматли вақтларини у билан ўтказиб ҳаётга бефарқ бўлиб қолишмода. Наҳотки, бундай ёшларимиз вақтнинг қадр-қиммати, унинг ҳар бир дақиқалари учун Яратган олдида ҳисоб қилинишимиз ҳақида ўйламаса?\nМуоз ибн Жабал (р.а)дан ривоят қилинган ҳадиси шарифда: “Банда қиёмат куни тўрт нарсадан – умрини нима билан ўтказгани, ёшлик даврида нима билан машғул бўлгани, мол-дунёни қай йўсинда топгани ва нималарга сарфлагани, илмига қандай амал қилганидан сўралмагунича бир қадам ҳам олдинга силжимайди”, – дейилади.\nИнтернетдаги ашаддий овчилардан бири бўлиб қолган, мана шундай бузғунчи ақидаларга таянган гуруҳлардан бири бу – ИШИД террорчилик ҳаракати бўлиб, улар “Жиҳод” тушунчасини ўз ҳаракатларига ғоявий асос қилиб олган. Аслида эса, “жиҳод” сўзи луғатда “жидду-жаҳд”, “бирор нарсага эришиш учун бор имкониятини ишга солиш” каби маъноларни англатади. Масалан, талабанинг дарсни ўзлаштиришга, ёки шогирднинг бирор ҳунарни ўрганишга бор куч-ғайратини сарфлаши ҳам унинг ўзига хос жиҳоди ҳисобланади. Шунингдек, ўзини “ислом давлати” дея атаётган ИШИД террорчилик ташкилоти ғоявий тарғиботларида оят ва ҳадислар мазмунини бузиб, ғаразли мақсадлари йўлида қўлламоқда. Қуръон оятлари ва ҳадисларни: хатарли, ғаразли мақсадларда бузиб талқин қилиш эса Исломга бутунлай зид. Бу борада Аллоҳ таоло Қуръони каримда шундай деб марҳамат қилади: “…Одамларни адаштириш учун илмсизлик билан Аллоҳ шаънига ёлғон тўқиган кимсадан кўра ким ҳам золимроқдир?! Албатта, Аллоҳ золимлар қавмини ҳидоят этмагай”. (Анъом, 144).\nТерроризм балосига қарши курашаётган нуфузли илмий муассасалар ва етакчи олимлар хулосаларига кўра, радикал ғояларнинг аҳоли, айниқса, ёшлар онгига салбий таъсирининг олдини олишда Ислом олимларининг асарлари ва уларнинг асоссиз ғояларига қарши билдирган раддиялари ижобий фойда бериши мумкин экан. Албатта ҳар қандай жаҳолатни фақатгина маърифат билан енгиш керак бўлади.\nОгоҳлик даврида яшаётган эканмиз ҳар бир ота-она зиммасида фарзандининг келажаги, унга ислом динининг асл моҳиятини сингдириш, фарзандини турли таҳдидлардан ҳимоя қилиш вазифаси икки ҳисса ортади. Ҳимоя турли кўринишда амалга оширилади. У жисмоний ёки руҳий кўринишда бўлиши мумкин. Руҳий, ақлий тарбия шундан иборатки, унда албатта ёшларнинг онгида бўшлиқ пайдо қилиш керак эмаслиги ва уларни доимо фойдали билимга бўлган хоҳиш ва интилишларини шакллантира олиш зарур. Шунингдек, ҳаром қилинган таомлар, ичимлик, либос ва бошқалардан тийилишларига бўлган тарғиб ҳам ёш ниҳолни зарарли иллатлардан ҳимоя қилиши мумкин.\nИслом динининг муқаддас манбаси бўлган Қуръони каримда шундай марҳамат қилинади: “Эй Пайғамбарлар! Пок нарсалардан ейинглар ва солиҳ амаллар қилинглар. Албатта, Мен нима амал қилаётганингизни ўта билувчиман” (Мўминун, 51).\nХулоса ўрнида айтиб ўтиш мумкинки, хушхулқлилик – соғлом фарзанд тарбиялашнинг муҳим омиллари биридир. Ислом динида оилада фарзандларни бурчига садоқат руҳида тарбиялаш масъулият, онглилик, виждон каби фазилатлар билан чамбарчас боғлиқ. Бунда ота-онанинг ўзаро самимияти, фарзандлари билан яқин, дўстона муносабатда бўлишлари, орзу мақсадларини тушуниб олишлари, зурриётлари соф ақида билан вояга етишлари учун асос бўлиши керак. Ота-онанинг бола учун қиладиган ҳеч бир ҳаракати савобсиз, ажрсиз кетмайди, дунёю охиратнинг бахту саодатига сабаб бўлади. Шу боис фарзанд тарбиясида эътибор, меҳр-мурувват ва эҳтиёткорлик зарур. Ана шундагина ўсиб келаётган ёш авлодни соғлом фикрли ва ўз қарашлари ва орзу-ниятларига эга бўлган инсон қилиб тарбиялаш ва шу аснода уларни турли бузғунчи ақидалардан ҳимоя қилиш мумкин.


“Орол денгизини экологик тиклаш ва бошқариш” мавзусида симпозиум ўтказилди\n24-25 ноябр кунлари Хитой Фанлар Aкадемияси Шинжон Экология ва география инситути ва Ўзбекистон Миллий университети ташаббуси ҳамда бошқа халқаро ташкилотлар ҳамкорлигида “Орол денгизини экологик тиклаш ва бошқариш” мавзусида симпозиум ўтказилди. Ўзбекистон Республикаси президенти Шавкат Мирзиёев БМТнинг 72 сессиясида Орол муаммосини кўтариб чиққанлиги ва бунга жаҳон ҳамжамиятини эътиборини жалб этганлиги ҳам ушбу симпозиумни ўтказишга асослардан бири бўлиб хизмат қилди. 2019йил 13октябрда айнан шу муаммо юзасидан Хитой ва Ўзбекистон мамлакатлари ҳамкорлигида “Урумчи декларацияси” имзоланди.\nСимпозиум давомида Орол денгизининг ривожланиши, иқлим ўзгариши ва инсон фаолияти, инновацион технологиялар ва яшил табиат, барқарор ривожланиш бўйича минтақавий ҳамкорлик мавзуларида муҳокамалар бўлиб ўтди. Муҳокамалар инглиз ва рус тилларида синхрон тарзда олиб борилди.\nЎзМУ Биология факультети декани, профессор Тўхтасин Aбдураҳмонов: - «ЎзМУ биология факультети Орол денгизи бўйида иккита ўқув амалий полигони ташкил этган. Иккинчи ўқув-амалий полигони айнан Хитой Фанлар Aкадемияси Шинжон Экология ва География инситути билан ҳамкорликда ташкил етилган. У ерда оролни кўкаламзорлаштириш учун кўплаб тадқиқотлар олиб борилмоқда ва кўчатлар ўтказилмоқда. Симпозиум ўтказишдан мақсад Хитой билан бу борада янада кенгроқ тажриба алмашиш, уларнинг бу борадаги кўникмаларини ўрганишдан иборат. Чунки, Урумчи академияси ўрганаётган ҳудуд Оролга яқинроқ ва уларда ҳам чўл минтақаси бор. Бундан ташқари, аввалдан Хитойда Орол муаммосини ўрганиб келган олимлар бўлган. Эндиги мақсад уларни барини уйғунлаштиришдан иборат. Оролни ободонлаштириш у ерда намликни ошириш мақсадида “турбан” методлари ўрганилди ва ушбу ҳудудга мос ўсимликларни районлаштириш ишлари олиб борилмоқда. Шунингдек, Хитой билан ҳамкорликда Орол муаммосини ечимларини топиш мақсадида қўшма лаборатория ташкил этилмоқда”. Симпозиумда кўплаб хорижлик профессорлар, билан бир қаторда Ўзбекистонлик ёш биолог олимлар ҳам ўз маърузалари билан чиқиш қилдилар. Шундай ёш тадқиқотчилардан бири, ЎзМУ Биология факультети таянч доктаранти Жумаев Aлишер симпозиум ҳақида ўз фикрларини билдириб ўтаркан, “бу халқаро ҳамкорлик ўтган йилнинг кузидан бошланган. Илк симпозиум Хитойда бўлиб ўтди ва унда ЎзМУдан 30 нафар вакиллар қатнашдилар, ушбу симпозиум эса бошланган ҳамкорликни давоми сифатида бўлиб ўтмоқда. Симпозиум доирасида “Ekobiome” номли қўшма лабораториянинг ҳам очилиши бўлиб ўтди”- дея таъкидлади.\nБундай симпозиумларни ўтказишдан мақсад Орол бўйи минтақаси микробиомини яхшилаш ва қурғоқчиликни илмий йўл билан бартараф этишдан иборат. Чунки, бундай муаммоларни илмий нуқтаи назардан ўрганмасдан туриб ҳал этиб бўлмайди. Халқаро тажриба ва илм йўлидаги ҳамкорлик эса бу борада фақатгина юқори натижаларни олишга хизмат қилади.\nСимпозиумга қабул қилинган абстрактлар “ScientificJournalofRegionalSustainability” илмий журналида эълон қилиниши режалаштирилган.


Ўзбекистон 475 12.04.2019 09:53:14\nЮртимиздаги барча туман ва шаҳар ҳудудларни комплекс ижтимоий-иқтисодий ривожлантириш бўйича секторлар фаолияти йўлга қўйилган. Хўш, улар қандай ишлаяпти?\nZarnews.uz берган маълумотларга қараганда, Самарқанд вилоят бўйича ўрганилган хонадонларда 24 мингдан зиёд муаммо аниқланиб, уларнинг 6309 таси (26 фоизи) ҳал этилмаган.\nЕчими топилмаган муаммолар бўйича вилоятдан паст кўрсаткич Самарқанд шаҳри (38 фоиз) Пахтачи (40 фоиз), Нуробод (32 фоиз), Булунғур (30 фоиз), Жомбой (28 фоиз), Паст Дарғом (27 фоиз) туманларида қайд этилди.\nНисбатан яхши натижа Оқдарё ва Паяриқ туманлари ҳиссасига тўғри келиб, аҳоли томонидан билдирилган камчиликларнинг 86 фоизига туманларнинг ўзида жавоб ҳамда ечим топилган.\nСамарқанд вилоят миқёсида олиб қаралганда, фуқаролар билдирган муаммоларнинг аксарияти, жумладан, 6733 таси суюлтирилган газ баллонларига етишмаслиги, 3632 таси бандликни таъминлаш, 3122 таси соғлиқни сақлаш, 2041 таси уй-жойга муҳтожлик масалалари билан боғлиқ.\nВилоят секторлари кесимида ўрганилган таҳлиллар шуни кўрсатмоқдаки, уйма-уй юриб аниқланган муаммоларнинг ҳал этилмаганлиги кўрсаткичи ички ишлар тизими сектори штабларига тўғри келмоқда. Яъни, 3-сектор штаби вакиллари вилоят бўйича 1627 та, ҳокимлар (1-сектор) штаби 1582 та, прокуратура тизими (2-сектор) 1571 та, солиқ идоралари раҳбарлари (4-сектор) штаби эса 1529 та муаммонинг ечимини топиши зарур.\nСамарқанд вилояти фуқаролар аҳоли сектор\nЎзбекистон аҳолисининг сони ўсиши бўйича қайси вилоят етакчи?


Аллергияси бор беморлар коронавирусга қарши вакцина олиши мумкинми?\nАллерголог Жасур Давлатов аллергияси бор беморлар CОVID-19’га қарши вакцина олиши мумкин ёки мумкин эмаслигига ойдинлик киритди. Бу ҳақда «Vaksinauz» канали хабар берди.\nМутахассиснинг сўзларига кўра, аллергик касалликларга чалинган беморларда бронхиал астма ёки бошқа аллергик касалликларни назорат қилиш мумкин бўлса, эмлаш учун қарши кўрсатмалар мавжуд эмас. Нафаси қисилаётган, бурни оқиб аксираётган, танаси қичиб, тошма тошган беморлар эмланиши кечиктирилади.\nТаъкидланишича, оғир аллергик реакциялар, масалан, бронхиал астма, овқат аллергияси, аллергодерматоз CОVID-19’га қарши эмлашга қарши кўрсатма эмас. Оилавий анамнезида аллергик реакциялар бўлган беморларни ҳам эмлаш мумкин. Фақатгина аллергик касалликларнинг авж олган даври эмлаш учун вақтинча қарши кўрсатма ҳисобланади. Эмлашни аллергиянинг ўткир симптомлари тугагандан кейин ва авж олмасдан олдинроқ олиш мақсадга мувофиқ.\nАввалроқ Ўзбекистонда хусусий клиникалар «Спутник V» вакцинаси билан пулли эмлаш бошлагани ҳақидаги хабарга изоҳ берилгани, Ўзбекистонда коронавируснинг қайси штамми энг хавфли экани айтилгани ҳақида хабар берилганди.


ЎзА - Ҳарбийларнинг фарзандларига ўқишга киришда қандай имтиёзлар берилаяпти?\n20.05.2018 13:17 Чоп этиш версияси\nҚарорни ўқимаганлар ёки ўқиб тушунмаганларга ўша имтиёзлар нималардан иборат экани ва унинг оддий фуқароларга фойда ва зарари ҳақида содда, халқчил тилда тушунтириш керак экан (менимча, ҳамма қонун ҳужжатларининг шундай “халқона” матни бўлиши лозим).\nАввало, нега яна ўқишга киришда имтиёз ва нега яна ҳарбийларга?\nТўғри, ҳозир олий ўқув юртларига киришда имтиёзли категориялар кўпайиб кетди: олимпиадачилар, зулфиячилар, Ёшлар иттифоқи... Уларнинг ҳар бирини ўз ўрнида предметли таҳлил қилиш керак ва бу мақола доирасига кирмайди. “Ҳарбийларнинг фарзандларига имтиёз” деган жумла шу фонда бошқача, нотўғри ассоциациялар келтириб чиқаряпти. Лекин айни Қарорда вазият тамомила бошқача.\n“Ҳарбий хизматчиларнинг янги хизматни ўташ жойларига, шу жумладан, иқлим шароитлари оғир бўлган узоқ гарнизонларга кўчиб ўтиши натижасида, уларнинг фарзандлари таълим муассасаларини доимий равишда ўзгартириб туришади, мазкур ҳолат эса улар томонидан олинаётган билимлар сифатига таъсир кўрсатмоқда”.\nИзоҳ ортиқча. Сабаб тушунарли бўлди, назаримда.\nЭнди бевосита имтиёзларга ўтсак.\n1.\tҲарбийларнинг фарзандлари белгиланган давлат грантларига эмас, улардан ТАШҚАРИ ажратилган ўринларга киради. Масалан, бир йўналиш бўйича бакалавриатга 100 та ўрин ажратилган (бюджет, контракт аралаш), шунда шу юзтанинг устига яна 5 та ҳарбийларнинг фарзандлари учун грант ўрни ажратилади, яъни 105 та талаба қабул қилинади. Фақат ўша қўшимча 5 та грант асосида ўқийди, яъни текинга.\n2.\tТўғридан тўғри кириб кетавермайди. Қарорда ТАНЛОВ АСОСИДА қабул қилинади деб ёзилган. Яъни эл қатори тест топширади. Олайлик, биз юқорида айтган 5 та ўринган 10 та, 20 та, ҳатто 50 та ариза топширилиши мумкин. Албатта, танлов бўлади-да. Лекин бу танлов тенг имтиёзли ва тенг шароитлилар ўртасида, яъни ҳарбийларнинг фарзандлари ўртасида бўлади. Ўша 5 талаба тўплаган баллари асосида рейтинг тизими бўйича қабул қилинади. Фақат ҳарбийларнинг фарзандлари рейтинги алоҳида бўлади.\n3.\tТАВСИЯНОМА ЗАРУР. Яъни ҳар қандай ҳарбийнинг фарзанди бу имтиёзларга даъво қила олмайди, албатта, ўзи тегишли бўлган вазирликнинг тавсияси зарур. Вазирликларга эса ўзига хос меъёрлар берилган, жойлар фоиз ҳисобида тақсимлаб чиқилган, демак, истаганча тавсия бера олмайди. У ерда ҳам ўзига яраша рақобат ва танлов бўлади. Тавсия бир умрлик эмас, муддати чекланган. Бир тавсиянома билан уч йилгина ўқишга киришга уриниш мумкин.\n4.\tИККИ КАРРА ИМТИЁЗ МУМКИН ЭМАС. Масалан, ҳарбий ота ўғлини имтиёзли ўқишга киритиш учун тавсиянома олди, бу ёқда ўғли ҳам ҳарбий хизматни ўтаб, кириш баллари учун имтиёз олади. Шунда нима бўлади? У йигит иккидан бирини танлаши керак. Иккала тавсияномани топширса, автоматик равишда ўша алоҳида 5 фоиз учун курашадиганлар сафига ўтади. Ўтган йилгидек, умумий жангга кириб, имтиёзсизларнинг нонига шерик бўла омайди. Отасининг тавсияномасидан воз кечиб, ўзининг имтиёзидан фойдаланмоқчи бўлса, умумий танловда иштирок этади, лекин шартнома асосида ўқиш эҳтимоли борлигини ҳам билади. Хуллас, ҳам хўрдани, ҳам бурдани ейиш имкони йўқ.\n5.\tТАНЛОВСИЗ ҚАБУЛ ҚИЛИНАДИГАН ТОИФА ҲАМ БОР. Булар ҳарбий бурчини ўтаётганда ҳалок бўлган, яраланган, контузия ва бошқа шикастлар олганларнинг фарзандлари. Яъни жангда жонини тикканларнинг болалари. Улар танловсиз қабул қилинади.\n6.\tҚарорда 2018/2019 ўқув йилларидан олдин ўқишга кирган ва шартнома асосида ўқиётган ҳарбийларнинг фарзандларига вазирликлар ва идоралар шартнома пулларини тўлаб беришига рухсат этилган. Аммо бу пуллар БЮДЖЕТДАН ТАШҚАРИ МАБЛАҒЛАР ҳисобидан тўланади, сизу бизнинг солиққа тўлаган пулларимиздан эмас.\n7.\tИМТИЁЗЛАР истеъфодаги, пенсионер ҳарбийларнинг фарзандларига ҚЎЛЛАНМАЙДИ, фақат хизмат қилиб турганларга нисбатан жорий этилади.\nМанба: Адлия вазирлигининг “Ҳуқуқий ахборот” канали


Исмат Хушев: Башорат опанинг изтироблари…\nМуҳаррир минбари, Хотин-қизлар олами | 10/13/2017 4:24 PM 162748 марта ўқилди\nЎзбекистон муваққат Президенти Шавкат Мирзиёев виртуал қабулхонаси фаолиятига хайрихоҳлигимиз ва қизғин қўллаб қувватловимиз сабаб бўлса керак, бизга ҳам одамларнинг дарду изтироблари баён этилган арзнома-ю, хат, хабарлар оқиб келмоқда.\nЧунки, мамлакат раҳбарига мурожаат қилаётган ҳар бир фуқаронинг арзи тингланиб, адолат мезонида кўриб чиқилаётгани одамлар қалбида яхши ва ёруғ кунларга умид уйғотмоқда.\nАслида, виртуал қабулхона ташкил этилишининг ҳам асл мақсади ҳам шу – мамлакатда узоқ йиллардан бўён ҳал этилмай, тўпланиб қолган муаммолар ечимини топишга, одамлар қалбида давлат ва ҳукуматга, адолат ва диёнатга нисбатан ишонч уйғотишга қаратилган.\nЗотан, Бош вазир қабулхонасида халқ билан очиқ мулоқот ўрнатилганининг асл мақсади ҳам шу.\nХалқимизда “Қизим сенга айтаман, келиним сен эшит” деган ҳикматли бир гап бор. Шу сабабдан бизга келаётган хат хабар ва саволлар ҳам виртуал қабулхона томонидан эътиборсиз қолмайди.\nСавол қайси тарафдан келишидан қатьий назар – олис Канадада нашр этилаётган “Дунё ўзбеклари” халқаро нашридан борадими ёки Ўзбекистон ичкарисиданми, бундан қатьий назар, у албатта виртуал қабулхона масъул ходимларининг диққат марказида бўлади.\nНашримизда бериб борилаётган арзнома-ю, дилномаларни вертуал қабулхона масъул ходимлари эътиборга оладилар ва тегишли чора тадбирлар кўрадилар деб умид қиламиз.\nХусусан, кўпминг сонли мухлис ва ўқувчиларимиз талаби билан бугун яна қайтадан эълон қилинаётган ушбу мақолага ҳам янги раҳбарият мулозимлари, ҳуқуқни ҳимоя қилиш органлари эътибор қаратадилар деган ниятдамиз.\nТоронто шаҳри, Канада, 21 ноябрь, 2016 йил…\n“Мухолифат ҳақида ҳикоялар” туркумидан\nЖурналистлар ҳаёти ҳамиша турли туман воқеа ва ҳодисаларга бой бўлади.\nБундан бир неча йиллар муқаддам, янги йил арафасида, ватандаги – ҳукумат ва хориждаги – мухолифат аъзоларига – ёзувчи ва шоирлар, журналист ва санъаткорлар, олим ва зиёлиларга қатор саволлар билан мурожаат қилган эдик.\n“Дунё ўзбеклари” савол йўллаган рўйхатдаги барча кишилардан жавоб олди ва уларни сайтимизда эълон қилдик.\nФақат бир киши – Швецарияда истиқомат қилаётган Башорат опа Ешова – бизнинг саволларимизни бежавоб қолдирди.\nБиз бундан ўзимизча хулоса чиқариб, у кишига яна бир неча бор мурожаат қилдик.\nЛекин натижа бўлмади…\nРедация йўллаган савол ва хатларга жавоб бериш ё бермаслик ҳар кимнинг ўз ҳуқуқи, албатта.\nЛекин кейинчалик Башорат опанинг “Дунё ўзбеклари” ва унинг Бош муҳарриридан, нашримиз фаолиятидан негадир норози эканини эшитдик.\nНима ҳам дердик, ҳар бир нашр ва унинг юритаётган сиёсати, йўналиши ва орзу-ўйлари ҳақида ҳар ким ўз шахсий фикрига эга бўлиш ҳуқуқига эга.\nШу маънода Башорат опа билан бизнинг йўлларимиз бошқа-бошқа экан деган хулосага келиб, ўз ижодий фаолиятимизни давом эттиравердик…\nОрадан йиллар ўтиб, яқинда, не ажабки, Башорат опадан хат келди:\nFEB 7TH, 4:22AM\nAssalom alaykum Ismat jon uka .\nSog salomatmisz’ Men sizga dostlik jonatdim .\nOtgan gap otib ketdi. Sizni saytingizga kirib turganimdan song meni fikrim ozgardi siz bilan bir muloqot qilsam degan edim.\nShunga siz nima deysiz .\nSizga xurmat bilan Bashorat opangiz .\nFEB 8TH, 9:53PM\nЯхши ният билан ёзилган қатор хат ва саволларимизни бежавоб қолдирган хонимдан жавоб келгани яхши, албатта.\nЛекин энди бизнинг муносабатларимиз самимий бўлишига ишонмайман.\nМени тўғри тушунасиз ва ранжимайсиз деб умид қиламан.\nFEB 9TH, 2:00AM\nQaysi yolni tanlashni ozingiz bilasiz .\nMeni xam birovga yomonligim yoq .\nMayli otgan ish bolib otdi . Meni konglimga qil xam sigmaydi m en dom daraksiz ketgan oglim xaqida siz bilan savol javob qilmoqchi edim .\nBolamning dardi meni jinni qilyapti. Musofirchilikda juda xam yomon bilinyapti. Xech kim menga oxshamasin. Dushmanimga xam shunday kunlarni tilamayman.\nSiz xam otasiz meni togri tushuning.\nMayli dost bolmasak bolmasmiz lekin dilingizni ogritgan bolsam uzur…\nБашорат опанинг мактубини ўқиб, ўзимни жуда ноқулай ҳис қилдим, аёл кишининг дилини оғритганим учун ўзимни ўзим ёмон кўриб кетдим.\nСўнг у кишига қайтадан хат ёздим:\nFEB 11TH, 12:06AM\nАссалому алайкум Башорат опа!\nСизга ўғлингиз масаласида таскин ва тасалли бериш учун хат ёзяпман. Воқеадан хабардор кишилардан бу ҳақда сўраб суриштирдим. Менга бўлган воқеани батафсил ҳикоя қилиб беришди.\nЎғлингиз агар тирик бўлганида, хабари албатта чиқарди. Ҳаёт шунақа бешафқат экан, опа, чидашдан ўзга иложимиз йўқ.\nАгар истасангиз, бўлган воқеани батафсил ёзинг.\nЎзбек турмаларида содир бўлган бу даҳшатли фожеадан Дунё ўзбекларини хабардор қилайлик.\nЗора, бирор жойдан ўғлингизнинг хабари чиқиб қолса…\nFEB 11TH, 3:19AM\nАссалом алакум Исматжон.\nТинч омонмисиз? Гапнинг очиғи сиз кўнгли очиқ инсон экансиз.\nУзр, дилингизни оғритган бўлсам.\nИлоҳим айтганингиз келсин, ўғлим тирик бўлсин.\nМен бўлиб ўтган воқеани Сизга батафсил ёзаман…\nКўп ўтмай Башорат опадан ўғлининг фожеали ҳаёти ҳақидаги юракларни ларзага солувчи дил розлари кела бошлади.\nБашорат опанинг бошидан ўтган изтироблар, ўғлининг фожеали ҳаёти ҳақидаги дардли ва даҳшатли тафсилотлар – менинг у киши ҳақида, қолаверса, Ўзбекистон турмалари борасида то шу пайтга қадар тасаввуримда шаклланган, шундоғам яхши бўлмаган таассуротларимни тамомила остин устун қилиб юборди.\nҚуйида Башорат опанинг бошидан ўтган воқеалар ва ўғли Улуғбекнинг мустақил Ўзбекистон турмаларида то ҳануз дом дараксиз кетгани ҳақидаги мунгли ва маҳзун ҳикояси билан танишинг…\nЎғлим Улуғбек 1975 йилнинг 7 апрелида туғилган.\nЁшлигидан қўрқмас ва ботир бўлиб вояга етди. Уни яхши ва умидли фарзанд бўлиб шаклланиши учун бир она сифатида қўлимдан келганини қилдим.\nУ, бир оз шухлигини ҳисобга олмаганда, оғир, босиқ, ақлли ва зийрак йигит эди.\nБоғчада ҳам, мактабда ҳам ўзи меҳр қўйган дўстларига нисбатан ниҳоятда садоқатли бўлиб ўсди…\n1993 йилнинг 9 июнь куни оғир аҳволга тушиб қолган бир дўстига пул топиб бериш зарур бўлиб қолади.\nМенинг бу сўзларимни ўқиб, кимдир эҳтимол, бунга ишонмас. Она-да, ўғлини ҳимоя қилаяпти деб ўйлар. Лекин, худо ҳаққи, ўғлим ҳеч қачон жиноятга қўл урадиган йигит эмас эди. Ўзим емасам ҳам, киймасам ҳам лекин болаларимни имкон қадар едириб ичирганман. Кийдирганман. Оқ қолдирмаганман.\nЛекин мен она сифатида ўғлим ҳеч қачон безорилик ва юлғичлик қилмаслигини, бунинг устига бировнинг уйига кириб, пул талаб қиладиган бола эмаслигини яхши билганим учун ҳам бу гапларни бугун очиқ ойдин айтишга мажбурман.\nХуллас, нима жин уради-ю, улар ўша куни куппа кундуз соат ўнларда шериги билан бир хонадонга кириб, уй соҳибасидан пул талаб қилишади. Аёл шовқин-сурон қилиб, одамларни ёрдамга чақиради. Қўни қўшнилар ва милиция етиб келиб, уларни қўлга олишади. Ташқарида қолган шериклари қочиб қолишади.\nЎғлим ва унинг шеригини милиция бўлимига олиб келиб, Ўзбекистон жиноят процессуал Кодексининг 127 қисми, 3 моддаси билан (уюшган жиноий гуруҳ, ўлимга таҳдид этиш билан пул талаб қилиш ва талончилик) ҳибсга олишади ва ўн йилга озодликдан маҳрум қилишади…\nЎғлим Тоштурмадан менга хат чиқаради:\n“Ойижон, мени кечиринг, ўзим учун эмас, бир дўстим учун шу ишни қилишга мажбур бўлдим. Лекин биз у аёлга қўл ҳам текизмадик, ўлдирамиз деб таҳдид ҳам қилмадик. Бизга ўн йил қамоқ жазоси беришди. Яхшироқ бир адвокат олинг, бизга адолатсиз ва ниҳоятда оғир жазо беришганини айтинг. У бизни ҳимоя қилсин.\nАгар адвокат олиш қимматлик қилса, майли, қўяверинг, бир амаллаб чидарман…” дебди.\nОна ўғли учун ҳамма нарсани қилишга мажбур экан. Боз устига бировнинг уйига кириб, бир оғиз пул сўраганига ўн йил қамоқ жазосини бериш мени телба қилиб, тамомила гангитиб қўйган эди.\nАдвокат олдим. У иш билан танишиб чиқиб, адолатсизлик бўлганини, ўғлимнинг жинояти атайлаб бўрттирилганини, биринчи марта жиноят содир этгани, вояга етмагани, мактаб ва яшаш жойларидан олинган ижобий характеристикалар ҳисобга олинмаганини айтди.\nКўнглимда умид учқунлари пайдо бўлди…\n1999 йилнинг 9 май куни Ислом Каримовнинг Олтин амнистияси эълон қилинди.\nБунга қадар эса мен Президентдан узр сўраб, ариза ёзган эдим. Кўп ўтмай Президент Девони бош консультанти Ғаффор Собировдан: “Ўғлингиз Улуғбек Ешовнинг авф этилишини сўраб ёзган аризангиз кўриб чиқиб, тегишли қарор қабул қилиниши учун Тошкент шаҳар ички ишлар Бош Бошқармасига юборилди” деган мазмунда жавоб хати олдим.\nШу орада ўғлимдан ҳам хат келди:\n“Ойижон, мени Андижон қамоқхонасидан Бухоронинг Қоровулбозорига олиб келишди” деган мазмунда.\nМен ўғлимга жавоб ёздим: “Сен яқинда Президент Амнистиясига мувофиқ қамоқдан озод этиласан, мен у кишидан узр сўраб, ёрдам беришини илтимос қилиб хат ёздим” деб…\n1999 йилнинг 4 октябрь куни ўғлим Улуғбекни “Қоровулбозор” қамоқхонаси бошлиғи Толиб Ғофуров қайсидир бир юмуш билан ўз ҳузурига чақиради.\nШунда ўғлим унинг столи устида турган – ўзига нисбатан Амнистия акти қўлланилгани ҳақидаги қоғозга кўзи тушиб қолади.\nУлуғбек: “Менга рухсат берсангиз, уйимга кетсам” деганида бошлиқ: “Сенга автобус йўқ. Бор ишингни қил!” деб хонасидан чиқариб юборган.\nЎғлим уч марта бошлиққа мурожаат қилади.\nЛекин бу илтимослари ҳам самара бермайди.\nҚўлида ҳеч қандай ҳужжати бўлмагани учун ҳам, ноилож қамоқхонада қолиб кетган.\nМенга ҳам хабар беришмаган…\nЎғлим Улуғбек “Қровулбозор” қамоқхонасининг “Критий” режимида бўлган.\n“Особый” режим билан “Критий” режимга ҳам ўша Толиб Ғофуров бошчилик қилган. Унинг оиласи – Рита Ғофурова майор унвонида бўлиб, қамоқхона касалхонасининг “кожный” (дерматология) врачи экан.\nМен кейинчалик Бухоронинг Қоровулбозорига борганимда бу аёл билан танишиб қолдим. Бу ҳақда кейин батафсил айтаман.\nҲозирча, унинг эри ҳақида гаплашсак.\n25 октябр кечаси қамоқхона бошлиғи Толиб Гофуров ака-ука Абдуллаев Шухрат ва Абдуллаев Шукур, ҳамда Асқаров Мух заффарларни “особый” режимга олиб ўтиб турмадаги авторитет – мафия бошлиғи бўлган Левинев Борис Левиневични осиб ўлдиришни буюради. Улар уни осиб ўлдириш ўрнига бира тўла калласини олиб ташлашади.\n31 октябрда кечки пайт турманинг навбатчи нозирларидан бири – Абдукарим Шодиев рация орқали: “Зонада бунт бошланди, маҳбуслар милиция ва соқчиларни гаровга олишяпти, ёрдам беринглар!” деб, марказга хабар қилади.\nШундан сўнг ГУВДдан Равшан Сариков раҳбарлигида бир гуруҳ “ОМОН”чилар “Особый режим”га кириб жуда кўп маҳбусларни отиб ташлашади.\nМенинг ўғлимга эса: “Сен зонада бунт кўтардинг, милиция ходимларини гаровга олдинг, одам ўлдиришда қатнашдинг!” деб 97- модданинг 3- қисмини қўйиб, қўл қўйдириб олишади.\nШунда ўғлим: “Менинг қамоқдаги жазо муддатим тугаган, мен уйга кетишим керак эди. Мен ҳеч нарсага қатнашганим йўқ!” деса ҳам қулоқ солишмайди…\nМен эса Амнистияга тушган ўғлим ҳализамон келиб қолади деб, ҳеч нарсадан бехабар уйда ўтираверибман.\n21 апрелда мен ишдалигимда ака-ука Абдуллаевларнинг отаси деразамга хат ташлаб кетган экан.\nБолаларимни укамга топшириб, эрталаб тонг саҳарда Бухорога кетаман деб турганимда, ярим кечаси телефон жиринглаб қолди.\n– Башоратмисиз? – деган аёл кишининг товуши эшитилди.\n– Ҳа, Башоратман, десам, мен ҳам Башоратман, мен ҳозиргина Бухородан келдим, Сиздан жуда хафаман деди. Ўғлингиз Улуғбек Амнистияга илинган экан. Нега бориб олиб келмадингиз. Агар ўша вақтда борганингизда бола бечора шунча балога гирифтор бўлмасди, – деди…\n“Зонада нималар бўлди десам, ҳамма бало турманинг хўжайинида, ўша ака-ука Абдуллаев билан Асқаров Музаффарни “Особый режим”га олиб ўтиб, сизлар бир мафияни ўлдирдинглар деб, қўл қўйдиришга мажбурлаяпти.\nМенинг ўғлим Ражабов Анвар ҳам сизнинг ўғингиз Улуғбек Ешов билан бирга худди шу айблов билан айбланяпти. Зонада бунт кўтарганликда жами 16 кишини айблаб, суд қилишяпти. Зонанинг бошлиғи ҳам улар билан бирга ўтирибди. ”, – деб қолди.\nБу энди 2000 йилнинг гапи…\nШундай қилиб, минг бир изтироб ва ўй билан Бухорога жўнадим.\nМен хеч кўрмаган Бухоронинг Қоровулбозорида тунаш учун квартира излаб юриб, Тўқсонбой ота билан танишиб қолдим. Ўғлим билан бўлган воқеаларни айтиб бердим.\nСинглим мен бу гаплардан яхши хабардорман. Бугун кампиримнинг вафотига йил оши бераяпман. Ўғлим билан неварам ўша ерда ошпазлик қилишади. Бугун улар ҳам келиши керак. Сиз шу ерда қолинг, уй кўп, менга бир сўмингиз ҳам керак эмас деди.\nЎзи ота онадан етим қолиб, қамалиб чиқиб, тўққиз фарзанд кўрганини айтди. Бундан уч йил бурун икки ўғли автоҳалокат боис бир кунда вафот этганини, катта ўғлининг – тўрт фарзанди, кичик ўғлининг – икки фарзанди тирик етиб бўлиб қолишганини, кампири бу айрилиқ азобларига чидолмай вафот этгани ҳақида кўзда ёш билан сўзлаб берди.\nЎша куни маърака ошига келган турма нозирлари ҳам ўзи қотмагина, қорачадан келган тошкентлик йигирма беш яшар йигит Улуғбекни яхши танишларини, унинг айби исботланмаганини, лекин барибир ўлим жазосига ҳукм қилинганини айтишди…\nЭртаси куни эрталаб судга кетмоқчи бўлиб хонадан чиқишим билан уй эгаси ўғли Насимга: “Опангни судгача машинангда элтиб қўй!” деб айтди.\nМилицияга паспортимни кўрсатиб, Ешов Улуғбекнинг онаси эканимни тушунтириб, судга кириш учун рухсат сўраган эдим: “Бир оз кутиб туринг, ҳозир судья чиқади” деб айтди навбатчи милиционер.\nБир оздан сўнг судья чикиб, мен билан салом алик килганидан сўнг мен Шавкат Чориевич Файзиевга: “Сизлар нега мени боламни суд киляпсизлар у жазо муддатини ўтаб бўлган эди, нима учун олиб қолдинглар? Боламга адолат қилинг. Мен барибир ҳақиқатнинг тубига етаман!” деб айтдим.\nСўнг суд залига кирдим.\nЎғлим мени кўриши билан кўзлари қувончга тўлди. Лекин бизни учраштиришмади, гаплашишга ҳам қўйишмади.\nЎғлим жуда ҳам озиб, кўзлари ичига тушиб кетган эди. Оёғида оқ ип билан тикилган эски тапочка, пайпоқсиз ҳолда, темир панжаранинг ичида мунғайиб турарди.\nИккала қўли ҳам кишанланган. Темир панжаралар орасидан бирор егулик нарса ҳам узатишнинг ҳеч иложи йўқ эди. Бунга рухсат беришмасди. Кўз ёшларим шашқатор бўлиб, ўғлим билан сўрашдим.\nУ эса мени: “Йиғламанг, ойижон!” – деб юпата бошлади…\n“Улуғбек, нима иш қилиб қўйдинг? Нега сени бу ерга олиб келишди? Фақат менга ростини айт, ўғлим!” – деб йиғлаб, ялиниб ёлвордим.\nУзоқ йиллардан бўён кўролмаган ўғлимни қучоқлаб, бағримга босай десам, ўртада темир панжаралар бор. Соқчилар яқинлашгани ҳам қўйишмади.\nУлуғбек эса панжара ортидан: “Ойижон, мен Сизга ёлғон сўзламайман, менга ишонинг. Мен уйга кетишга тайёрланиб юрган эдим. Ҳеч нарса қилганим йўқ. Судда қатнашсангиз, ҳаммасини билиб оласиз. Бу ерга келтирилган гувоҳлар: “Улуғбекнинг қўлида пичоқ, тош ва арматура бор эди!” деса. Ишонманг. Улар менга тўҳмат қилишяпти!” деб йиғларди.\n“Улуғбек, сени уришдими?” деган саволимга эса бошини қимирлатиб: “Улар мени ҳамма нарса қилишди…” деб жавоб берди…\nСудда иштирок этган айбланувчи Абдуллаев Шукурнинг кўргазмаси: “Россиялик “Вор закон” – Борис Левинни мен, акам ва Асқаров Музаффар – биргалашиб ўлдирдик. Бизларни Толиб Ғофуров “Особый зона”га олиб ўтиб, шунга мажбур қилди. Улуғбек бу ишга умуман аралашган эмас. У уйига кетиши керак эди. Бу ерда айбланаётган бошқалар ҳам айбдор эмас. Яна бир бор такрорлайман: Уни фақат биз ўлдирдик. Улуғбек ва бошқаларнинг бу ишга мутлақо алоқаси йўқ!”\nСўнг сўзга чиққан зона прокурори Аҳмад Тоғаев: “Улуғбекнинг қўлида штир пичоқ бор эди, мен чап елкамдан енгил яраландим” деб кўргазма берди.\nТанаффусда мен Улуғбекдан прокурорнинг сўзлари ростми деб сўради. У: “Ёлғон! Тўҳмат!” деб жавоб берди.\nСўнг ўғлимга сўз берилганида, у ўз сўзида шуларни айтди: “Менинг бу ишга мутлақо алоқам йўқлигини Левинни ўлдирганларнинг оғзидан ўзларинг эшитиб билдиларинг. Мени онам югуриб елиб амнистига илинтирган эди. Мен шу амнистиядан бир кунини хам фойдаланмадим. Ёлғиз онам мени не ҳасратларда катта килган эди. Мени уриб, қийнаб қўл қўйдириб олдинглар. Майли, азоблардан қутулай деб, қўл қўйиб ҳам қутулмадим. Мен ҳар куни кечаси роса уришарди. Охири бу хўрликларга чидолмай, азоблардан қутулай деб, иккала қўлимнинг томирларини кесдим – қўлимни тикишди. Лекин уришни тўхтатишмади. Ўзимни осдим – кўриб қолишди. Шундан сўнггина уришни тўхтатишиб, мени бошқа изоляторга ўтқазишди…”\nЎғлимнинг суд залидаги бу даҳшатли сўзларини эшитиб, мен ўзимни тамомила йўқотиб, ёмон бўлиб қолдим…\nТурманинг ҳибсга олинган бошлиғи Толиб Ғофуровга сўз беришганларида: “Зона”да ҳеч қанақанги бунт бўлган эмас, нега ёлғиз мен жавоб беришим керак экан. Менга Борис Левинни ўлдиртиришни Тошкентдан – Управлениядан Равшан Сериков буюрган эди. Мен унинг айтган топшириғини бажардим, холос.\nМен бу ишни амалга ошириш учун ака-ука Абдуллаевлар билан Асқаров Музаффарни 25 октябрь кечаси “Особый зона”га олиб ўтганимда, ҳамма ёқ жим-жит эди. 31октябр куни кеч соат 10 ларда Изолятор бошлиги Абдукарим Шодиев, Норов, Пўлатов, прокурор Тоғаев, Бухоро ГУВД бошлиғи Ҳамидулла Мирзараҳимовлар зонада туришган эди.\nШодиев рация орқали “Зонада бунт бошланди. Милициянер ва соқчиларни “Зек”лар гаровга олишяпти!” деб тошкентга хабар қилди. Шунда мен: “Зонада бунт бўлмаган, жим-житлик-ку, нима керак бу гапларни, ундай қилманглар, десам қулоқ солишмади.\nШунда Равшан Сериков бошчилигида Тошкентдан “ОМОН”чилар вертолетда учиб келиб, Шухрат, Иззат ва Эркинни калтаклаб ўлдиришди. Абдуллаев Шуҳратни қозиқни бўйнидан тешиб, осиб қўйишган эди, – деди ҳибсга олинган зона бошлиғи Толиб Ғофуров.\nНиҳоят қўрқинчли туш каби ўтган суд маҳкамаси якунланиб, ҳукм ўқилди.\nСуд – қораловчи прокурор Тоғаевнинг таклифини маъқуллаб, Толиб Ғофуров, Абдуллаев Шукр, Асқаров Музаффар ва Улуғбек Ешовларга ўлим жазоси белгилади…\n(Абдуллаев Шуҳратни зонага вертолет билан учиб келган “ОМОН”чилар уриб ўлдиришган эди).\nБошқасини эслолмайман. Ҳушимдан кетганимни биламан. Сўнг юзларимга сув сепиб, ўзимга келтиришгандан кейин коридорда: “Ўғлимга қўшиб, мени ҳам отинглар!” деб роса дод солдим.\nЎғлимнинг умидсиз нигоҳларидаги тушкунлик ва оҳ – мени адойи тамом қилиб улгурган эди.\nШунда мени икки нафар милиция ходими қўлларимдан судраб, ташқарига олиб чиқиб ташлашди.\nОдамзот бу дунёда ҳамма нарсага чидаркан.\nЎшанда қандай қилиб тирик қолганимга ҳайронман…\nБир неча кун ўз ёғимда ўзим қоврулиб юрдим.\nҲукмни олиш учун борганимда болаларимга ўлим жазоси берилишини сўраган прокурор Тоғаев белида белбоғ ва дўппи кийган ҳолда бошларини эгиб, ёнимдан ўтиб кетди.\nШунда Нодира, Мавлуда деган адвокатлар: “Башорат опа, Сиз ўша куни буларни роса қарғаганингизни ҳаммамиз эшитдик. Тоғаевнинг битта-ю, битта, ёлғиз ўғли йигирма икки ёшида ўзини осиб қўйибди. Каттақўрғонда данғиллама қаср қурган экан. Мана энди ҳаммаси эгасиз қолиб кетди”, – дейишди менга.\nБировларнинг бегуноҳ фарзандларига ўлимни раво кўрган одамнинг ўзини Яратган Эгам мана шундай қилиб қаттиқ жазолади.\nМенга қолса, ўша ўғли ҳам яшасин эди.\nОтасининг касофати урибди-да, на чора…\nОдамзотнинг иродаси метиндан десалар ишонмасдим.\nМен ҳам секин аста бошимга тушган бу азоб уқубатларга куника бордим.\n2001 йили 1август куни ҳарбий кийим кийган бир йигит менга Улугбекдан хат олиб келди. Мен Тоштурмага келдим ойижон деб ёзибди.\nЎғлимга ўлимни раво кўрган ҳукм – 2000 йилнинг 21июнида ўқилган эди.\nМен 2001йили 4 август куни Тоштурмага бориб, ўғлим Улуғбек билан учрашдим. Укаси ва синглиси – Отабек билан Шахлони кўриб сал кўнгли ёришди.\n“Отабек, катта бўлиб қолипсан-ку, сен энди уйнинг каттасисан, ука. Ойижонимни, Шаҳлони хафа қилма, уларга яхши қара”, деди.\nСўнг менга: “Ойижон, Сиз Сайёра Рашидовага бориб учрашинг, мен ҳеч кимни ўлдирмаганман. Олдинги жиноятим учун эса – жазоимни олиб бўлган эдим. Улардан илтимос қилиб кўринг, менга ёрдам беришсин!” деб ялинди.\nЎғлимнинг ёлворишларини кўриб, юрак бағрим ситилиб кетди.\nҚани энди қўлимдан келса-ю, ўғлимни ноҳақ жазолаган адолат посбонларини бир бир топиб, адолатсизлик қилишганини тан олдирсам, уларнинг ҳаммасини – Президентдан тортиб то қораловчи прокурорига қадар қонуний маҳкамага тортсам.\nЎғлимнинг пок номини оқласам, уни ноҳақ ҳукм қилинган – ўлим жазосидан олиб қолсам…\nШундай одил жамият борми бугун Ўзбекистонда?!\nМен Тоштурма бошлиғининг қабулига кириб: “Ўғлимнинг ҳеч қандай айби йўқ, ноҳақ ўлим жазосига ҳукм қилишди. Менга ёрдам беринг” деб ялиниб ёлвордим.\nУ менга Ички Ишлар вазири ўринбосари, республика қамоқхоналарини назорат қилувчи бошлиқ – Ражаб Қодиров қабулига ариза билан боришимни маслаҳат берди.\n“Опа, сиз йиғламанг, ҳар ойда ўғлингиз билан учрашишга ҳаққингиз бор. Ҳукм икки йилгача ижро этилмай туради. Ўшангача югуриб қолинг. Яна такрорлайман: Ўғлингизни икки йилгача отмайди. Ўғлингиз касал бўлса, даволашади. Уни ҳатто уйлантириб қўйишга ҳам ҳаққингиз бор.\nУларнинг ўзи ҳам шикоят ёзиши мумкин.\nОтилганларнинг иши бир неча маротаба қайта ва қайта кўриб чиқилади, ҳукм тўғри чиқарилгани п ипидан игнасигача синчиклаб ўрганилади…”\nСентябр ойида Тоштурмага борганимда ўғлим билан куришишга рухсат беришмади, бошлиқ ўзгарган экан.\nМен ўғлимни бошқа кўрмадим.\n2003 йил 9 июнь куни мен билан – ўлимга ҳукм этилган Абдуллаев Шукрнинг отаси – Сотиволди ака Ички Ишлар вазирлиги (МВД) биноси олдида пикет ўтказдик.\nВазир Зокир Алматов бизларни қабул қилсин деб талаб қўйдик.\nБизларни Зокир Алматовнинг ёрдамчиси Аҳмад Усмонов, Алишер Шарофудинов ва яна бир киши қабул қилди.\nСотволди ака гап бошлади. Катта ўғли Шуҳратни “ОМОН”чилар уриб ўлдиришганини, кичик ўғли Шукр ноҳақ ўлимга ҳукм қилинганини гапириб берди. Сўнг: “Майли, менинг болаларим озми кўпми жиноят қилибди, лекин мана бу бечора аёлнинг ўғлида нима айб, у нима жиноят қилган?” деди.\nМен энди гап бошлаб турган эдим, вазирликдаги Абдукарим Шодиев дегани эшикни очиб, кириб келди-да, менга қараб: “Буларнинг ўғли жиноятчи, зонада бунт кўтарган, милиционерларни гаровга олиб, одам ўлдирган!” деб айтди.\nШунда мен: “Сиз ўзи кимсиз? Ўғлимни жиноят қилган деяпсиз, бир гувоҳ – қўлида арматура бор эди деди. Яна бирови – кулида тош бор эди деди. Яна бир гувоҳ – зона прокурори – қўлида пичоқ бор эди, мен чап елкамдан енгил яраландим деб айтди. Уларнинг қайси бири ҳақ?!\nСудя эса – азиз биродарлар, мени кечиринглар, менда айб йук, мен бу ҳукмни ўқимайман, суд жараёнида ота-оналар фарзандларининг бегуноҳлигини билди, улар даъво килишади, десам ҳам: “сен шу ҳукмни ўқийсан!” деб мени мажбур қилишяпти деди, – деб айтдим.\nҚамоқхона бошлиғи эса – Ешов Улуғбекнинг жазо мудати тугаган, ўзи амнистияга илинган эди, мендан рухсат сўраганида автобус бўлмагани учун рухсат беролмадим”, – деб судда кўрсатма берганини эслатдим.\nШу билан бирга у қамоқхонада ҳеч қандай бунт бўлмаганини айтиб: “Нега мен бир ўзим жавоб беришим керак экан? Менинг ёнимга Абдукарим Шодиев, Норов, Тоғаев, Пўлатов ва Мирзараҳимовларни ҳам олиб келиб, панжарага киритиб қўйишларинг керак!” деганини ҳам айтиб бердим.\nМенинг бу айтганларим суд протоколида ҳам қайд этилган деб сўзимни якунладим.\nБу гапларни эшитиб, Шодиевнинг дами ичига тушиб кетди.\nСотволди ака – суд ҳукмини ўқишётганда оғзи-бурнидан қон оқиб, инфаркт бўлиб, касалхонага тушиб қолганини ҳам уларга айтиб бердим.\nШунда вазир ёрдамчиси Аҳмад Усмонов Шодиевдан: “Буларнинг ўғилларидан хат ва қора яшикда кийимлари келмаганми?” деб сўради.\nШунда Шодиев: “Йўқ, уларнинг болалари Тоштурмада”, – деб жавоб берди.\nМен қачон ўғлим билан учрашувга рухсат берасиз дедим.\n– Ҳукм ўзгарган куни! – деб жавоб беришди…\nИчки Ишлар вазирлиги биноси олдидаги пикетимиз ва вазирлик масъуллари билан билан бўлган ўша учрашувимиздан роппа роса бир ой ўтиб, 2003 йили 9 июль куни менга ўғлимни ўлимлиги хакида Бухородан Рахимов имзоси билан хат келди.\nХатда ўғлингиз 2001 йилда ўлган дейилган, лекин сабаби ёзилмаган. Мен ундан кейин ҳам ўғлим билан бир неча бор кўришганман-ку. Боз устига ўғлимнинг паспортида тожик деб ёзилган эди. Ўлим топганлиги ҳақидаги гувоҳномада эса миллати ўзбек деб ёзилган.\nҚолаверса, ўғлимни Тоштурмаган олиб келишган эди. Мен уни ҳатто бориб кўрганман болаларим билан. Унинг ўлими ҳақидаги гувоҳномани менга Тоштурмадан юбормай, нега энди Бухородан юборишган.\nБуларнинг қайси бирига ва кимга ишонишни ҳам билмай қолдим.\nМен ўғлимнинг ўлганига ишонмайман.\nЮрагимда нимадир унинг ҳануз тириклигини, ўлмаганини айтиб турибди…\nБашорат опанинг изтиробларидан хабар топган кундан бўён – улар менинг ҳам аччиқ ва аламли кўнгил изтиробларимга айланиб қолди.\nМана энди улар – бутун дунё ўзбекларининг изтиробига айланди.\nНега шундай? Нега Башорат опага ўхшаш неча ўнлаб ва юзлаб аёлларимиз то ҳануз адолат ва диёнат истаб, адолатсизлик ва диёнатсизлик қурбони бўлиб юришибди?\nЎзбекистонда биз шундай – ноҳақликка асосланган жамият қурилишини орзу қилганмидик?\nФарзандларимиз емаган сомсага пул тўлаб, арзимаган кичик бир безорилик учун отилиб кетиши керакми?\nИчки Ишлар вазирлиги тизимидаги бу ноҳақлик ва бедодликлар қачон барҳам топади?\nБутун Ўзбекистон ёшларини ҳар гал ўз фарзандим деб, бағрига босиб, оғиз кўпиртириб гапиришни хуш кўрадиган Президент жазо ўташ колонияларидаги бу даҳшатли воқеалардан хабардорми?\nНега Башорат опа ҳануз ўз ўғлининг тирик ва ё ўликлигидан бехабар?\nБиз Ўзбекистондаги тегишли идора ва вазирликлардан, агар уларнинг қалбида заррача инсоф ва диёнат ҳали ҳам бор бўлса, бу воқеага ойдинлик киритиб, муносабат билдиришларини, эгилган ва қадди дол адолатнинг қарор топишида жонбозлик кўрсатишларини сўраб қоламиз.\nЎзбекистондаги судлов тизимидаги адолатсизликлардан қочиб, Швецарияда қўним топган Башорат опа куни кеча ўзларининг таваллуд кунларини нишонлаган эдилар.\n7 апрелда эса Улуғбекнинг туғилган куни.\nЎз таваллуд кунини бир амаллаб ўтказадиган Башорат опа учун 7 апрелни кутиб олиш қанчалар оғир ва азобли эканини яхши биламан.\nЎз жигаргўшаси бўлмиш жондан азиз фарзандининг тирик ва ё ўликлигини билмай яшашдек оғир ва қийин бир азоб бор Башорат опанинг оналик гарданида.\nТириклик ва ўликлик оралиғида муаллиқ осилиб қолган Улуғбек 41 ёшга тўлди.\nБу ёш – йигитликнинг энг гуллаган навқирон фасли.\nБугун юрагимда фақат бир орзу бор: Муборак кунларнинг бирида дунёнинг энг сўлим ва хушманзара гўшаси бўлмиш – Швецариядан – Башорат опадан хушхабар келишини кутиб яшайман:\n– Ўғлим тирик экан, – деган хушхабарни…\n7 апрель, 2016 йил, Торонто шаҳри, Канада…\n04.04.2016 at 00:39 (Edit)\nСинглим Башоратхон, сабрли бўлинг.\nБу борада ўзим ижод қилган қуйидаги тўртликни келтирай:\nРизо керак – тағдирига,\nШукур керак – бул кунига,\nСабр керак – қийинчиликка,\nУмид керак – яхши кунга.\nҚуръони карим ва Тасаввуф илми асосида ижод қилинган ва ўзим учун ҳам дастури амалга айланган бу ўгитга ўзим ҳам амал қилиб кам бўлмадим.\n03.04.2016 at 22:55 (Edit)\nАхир мамлакатимиздаги шу кучишлатар тармоқлар вакиллари ёки терговчи қамоқхоналардаги амалдорлар ҳаммаси бошқа дунёдан келиб қолмаган ку! Ўзбек жамиятини бир булагидир. Демак ҳа деб уларга айбни тункаш ҳам тўғри эмас. Турмадаги шундай ҳолатни яралишига сабабчи бўлган, аслида мавжуд давлат бошқарув режимидир. Исмат Хушев уз хотираларида хам айнан шу нарсани такидлаб келади. Бугунги маколада хам шу нарсалар тилга олинган. Башорат опанинг изтиробларига шерикмиз.\n03.04.2016 at 22:43 (Edit)\nЎзбекистонда аҳвол мана шундай озгина айбинг бўлса ҳибисхонага тушсанг бас! Сени одам ўлдиргандек даражага солади. Атайлаб шантаж қилади, қурқитади. Мақсад сени борингни шлиб олиш. Бу терговчи қамоқхона нозирлари аслида жиноятчилардан ҳам баттар юлғуч, порахур, одамларни бахтсизлиги орқасидан кун кўрувчи болаларига харом луқма едирувчи касофатилардир. Башорат опани бошига тўшган нарса ҳар қандай юртдошимизни бошига тушиши мумкин. Шу нарсаларни ажрим қилиб, опанинг дил изтробларини қаламга олган талантли журналист И.Хушевга минг рахмат.\n03.04.2016 at 16:41 (Edit)\nShurlik onaizor sabr bersin , bu qanday jamiyat buldiya fuqarolarni haq huquqlari bir tiyinlik qiymatga xam ega bulmay qoldi afsus .\n07.04.2016 at 14:26 (Edit)\nAssalomu alaykum Dunyo Ozbeklarining muxlislari. Bosh muxxarriri Ismat Xushev sizni men uchun qimmatli vaqtingizni mendan ayamay kechani kecha kunduzni kunduz demay ichimdagi dard alamlarimni oq qogozga tushurib menga yaqindan xamdard bolganingiz uchun sizdan minnatdorman. Meni ogir kunlarimda menga xamdard boldingiz. Ilohim quvonchli kunlarimda xam xursandchiligimga sherik boling, Oltin boshingiz omon bolsin sog boling niyatlaringizga eting ukajon. Sizga xurmat bilan Bashorat opangiz.\n05.03.2016 at 06:24 (Edit)\nБашорат опанинг тилаклари ижобат бўлсин. Ишлари ўнгидан келсин. Ўғли топилсин.\n05.03.2016 at 01:57 (Edit)\nИсмат ака инсонларга малҳам берадиган, уларни тақдири билан қизиқадиган савоб ишни бошлабсиз. Сизни шунча охири кўринмайдиган юмишларингиз бўлсада. Муҳолифат ҳақидаги қизиқишларингиз биз муҳолифатдагиларни хурсанд қилди. Сизни нашрингизни кўпчилик ўқийди таъсири ҳам оммага бошқача. Ҳаракатларингизга омад чин юракдан тилайман. Агар Президент Ўзбекистонни обод қилишни истаганида эди, сизни хеч қачон чет элга чиқариб юбормаган буларди. Шунинг учун куп куйинманг. Шоҳнинг истагани эмас, Оллоҳнинг буюргани булади. У нимани буюришини яқинда кўрасиз…\n04/15/2016 at 3:31 PM (Edit)\nБашорат опа Эшованинг ўғлига туҳмат қилган прокурор, Тоғаевнинг ўғли Аброр Тоғаев ҳам ҳозирги кунда прокурор булиб ишлаяпти (прокурорнинг ўғли прокурор чупоннинг ўғли чупон буладида Узбекистонда). Аброр Тоғаев отасидан ҳам утган одамларга туҳмат қилишга, одамларнинг нарсалрини дуғ-пупуса билан тортиб олишга. Жуда купчиликка озоб бериб келаяпти. Аброрнинг отаси Башорат опанинг ўғлига ифлослик билан туҳмат қилган одамнинг боласи ҳозирги кунда Узбекистонда прокурор билиб ишлаб юргани нимадан далолат беради, бу бола отасидан ҳам ўтаяпти ҳозирги кунларда.\n04/07/2016 at 2:32 PM (Edit)\nЖуда яхши ва юракдан ёзилган мақола. Худди бир драматик асар ўқигандай таъсирландим…\n04/07/2016 at 12:18 PM (Edit)\nAssalomu alaykum qadrli dostlar, qadrli jurnalist ukam Ismat Xushev oz vaqtini sarflab meni boshimdan kechirgan azob uqubatimga sherik b`olib vaqtini ketkizib onalar qalbini iztiroblarini oq qogozga yozgan Ismatjonga oz minnatdorchiligimni bildirmoqchiman. Sira kam bolmanglar men k`organ kechirgan kunlarni sizlar kormanglar azizlarim. Sizlardan minnatdorman.\n04/07/2016 at 9:02 AM(Edit)\nНақадар даҳшатлик ваҳшийликлар! Тўлиқ ўқиб чиқишга бардошим етмади. Буларнинг ваҳшийликларини эшитган жаллодларнинг болтаси қўлидан тушиб кетади, дўзаҳнинг азроиллари булар боргунича қочиб қолишмаса бошларига итнинг кунини солишади.\nМинг афсуслар бўлғайким, буларнинг касофати кўпинча фарзандларига уради!\nБашорат опага сабр бардош тилайман, ўғлининг эсон омон кулиб уйларига қайтишини худодан сўрайман! Қўҳна тарих КЎП исботлаган, ЖИНОЯТЛАР ҲЕЧ ҚАЧОН ЖАЗОСИЗ ҚОЛМАГАН, ОНАЛАРНИНГ КЎЗ ЁШЛАРИ ТОШЛАРНИ ЁРАДИ!!\n11/22/2016 at 5:43 AM (Edit)\nҲурматли Башорат опа!\nДунё Ўзбеклари туфайли сизнинг мушкулларингиз осон бўлишини миллионлаб инсонлар чин юракларидан дуо қилиб туришибди.\nАхмад Хожи домла тўғри айтибдилар.Жамиятда жадал суъратлар билан яхши томонга ўзгаришлар бошланган.\nКуч ишлатар тизимларининг,бир хафта олдин ҳам ўзини тутолмаётган,оғзидан чиқаётган гапига илон пўст ташлайдиган ходимлари мулойимлашиб қолишди.\nХа нима овозинг пасайиб қолибди,маъзанг йўқми десам.Ака замон ўзгараяпди,қонунга қараб иш қиламиз дейди.\nМуомала маданияти қийинчилик билан бўлса хам амалга ошаяпди.\nКечаги одамхўрлар ҳам бугунга келиб нон ейиб бошлашса ажабланманг.\nХудо насиб этиб барча мушкулларингиз осон бўлади.\nБиз эса доим дуода бўламиз!!!\n11/22/2016 at 12:50 AM (Edit)\nБашоратхонга сабр тоқат тилаймиз.\nМен ҳар доим Башоратнинг ўғлининг омон-эсон қутилиб чиқиши учун дуо қиламан.\nҚонхўр Каримов кетиб, Мирзиёев келди иқтидорга. Ноумид шайтон, Башоратхоннинг ўғли ҳам чиқиб қолар насиб бўлса.\nАгар шундай кунлар тезроқ келса, мен Башоратни уйи(европа)га бориб табриклайман.\n03/08/2017 at 1:07 AM (Edit)\nНакадар дахшат!Башорат опа сизга сабр тилайман!\nОдамхурларга улим, уларнинг узлари тириклигида жавоб бермасалар, албатта Аллохнинг олдида жавоб берадилар!\nУзлари жавоб бермасалар БОЛАлари жавоб берадилар!\nАлбатта жавоб берадилар!!!!\nХамма нарсанинг жавоби бор!\nИсмат Хушев: Ёлғон арафа ёки биринчи муҳаббат изтироблари (1-китоб, 5-боб)\nБашорат Эшова – PORTAL: “Мирзиёев ўғлимни топишга ёрдам берсин. У тирик!”\nИсмат Хушев: Қирғизларга очиқ хат (25 июнь, 2010 йил).\nИсмат Хушев: Торонтодаги мўҳташам ресторанларнинг бирида ўтган “бир пиёла чой” фото лавҳалари (2)\nИсмат Хушев: Торонтодаги мўҳташам ресторанларнинг бирида ўтган “бир пиёла чой” фото лавҳалари (1)\nИсмат Хушев: Замира – “Озодлик” булбулидир…\n“Дунё ўзбеклари” Башорат Эшовага ҳамдардлик билдиради…\nИсмат Хушев “Озодлик”да Алишер Азизхўжаев ҳақида (“Ўтганлар ёди” туркумидан) - 523840 марта ўқилган\nИсмат Хушев “Озодлик”да: “Шавкат Мирзиёевга суиқасд уюштиришлари мумкин…” - 224119 марта ўқилган\nЎзбекистон Ватаним маним – Андижонда Фарид Усмон юбилейи кенг нишонланди… - 114662 марта ўқилган\nСамая богатая невеста на планете выходит замуж за простого человека - 98690 марта ўқилган\nТолиб Ёқубов: Сарафроз айтгани келдик (Исмат Хушевни “кашф” этаётганларга) - 97840 марта ўқилган


Санкт-Петербургда ўзбекистонлик муҳожир бахтсиз ҳодиса туфайли ҳаётдан кўз юмди\n17:39 / 27.02.2017\nРоссиянинг Петербург шаҳридаги қурилиш майдонларидан бирида яна бир бахтсиз ҳодиса рўй бериши оқибатида ўзбекистонлик ёш муҳожир ҳалок бўлди. У янги қурилаётган кўп қаватли уйнинг 21-қаватидан тушиб кетган.\n"Оперативное прикрытие" янгиликлар агентлигининг хабар қилишича, қурувчининг жонсиз танаси 25 февраль куни эрталаб соат 10да "Северная Долина" тураржой комплекси ҳудудида топилган. Воқеа жойига етиб келган мутахассислар марҳум жасадида баландликдан тушиб кетишдан сўнг кузатиладиган жароҳатларни аниқлашган.\nДастлабки маълумотларга кўра, Ўзбекистон фуқароси 21-қаватдан тушиб кетган. Бу фожиага нима сабаб бўлганини ҳуқуқ-тартибот идоралари ходимлари текширмоқда.